title: Kirkosta eroaminen Suomessa

text: Helsingin seurakuntayhtymä käynnisti 2007 kolmivuotisen ”Usko, toivo, rakkaus” -kampanjan ehkäistäkseen nuorten aikuisten kirkosta eroamista. Kampanja sai julkisuudessa negatiivisen vastaanoton.


title: Kirkosta eroaminen Suomessa

text: Tampereen evankelis-luterilaiset seurakunnat avasivat eroakirkosta.info-nimisen verkkosivuston vuonna 2008. Sivuilla käsitellään kirkkoa, siihen kuulumista ja siitä eroamista. Sivuston osoite on samankaltainen kuin tunnetulla kirkosta eroamaan kehottavalla sivustolla.


title: Kirkosta eroaminen Suomessa

text: Luterilainen kirkko avasi liitykirkkoon.fi-nimisen verkko-osoitteen vuonna 2009. Osoitteesta saa tietoa luterilaisesta kirkosta ja siihen liittymisestä sekä voi ilmoittaa halukkuutensa liittyä kirkkoon.


title: Kirkkoon liittyminen Suomessa

text: Seuraavassa käsitellään Suomen Suomen evankelis-luterilaiseen kirkkoon ja ortodoksiseen kirkkoon liittymistä.


title: Kirkkoon liittyminen Suomessa

text: Kirkkoon voi Suomessa liittyä täysi-ikäinen henkilö, joka ei (eräin poikkeuksin) kuulu toiseen uskonnolliseen yhdyskuntaan. Alle 12-vuotias voidaan liittää kirkkoon vain, jos ainakin toinen hänen vanhemmistaan tai yksi huoltajista on kirkon jäsen. 12–17 -vuotias voi liittyä kirkkoon vanhempiensa suostumuksella, eikä vanhempien jäsenyyttä vaadita.


title: Kirkkoon liittyminen Suomessa

text: Kirkkoon liittyminen synnyttää velvollisuuden maksaa kirkollisveroa seuraavasta vuodesta alkaen. Liittymisvuodelta veroa ei kuitenkaan peritä.


title: Kirkkoon liittyminen Suomessa

text: Suomen evankelis-luterilaiseen kirkkoon liitytään ottamalla yhteyttä kotikunnan paikallisseurakuntaan joko kirkkoherranviraston tai kirkon internetsivujen kautta. Kirkkoon liittyminen riippuu tilanteesta seuraavasti:


title: Kirkkoon liittyminen Suomessa

text: Monet lapsena kastetut käyvät noin 14–15 vuoden iässä rippikoulun, jonka jälkeen heidät konfirmoidaan. Rippikoulu tai konfirmaatio eivät kuitenkaan ole välttämättömiä, sillä lapsena kirkkoon liitetty pysyy kirkon jäsenenä täyttäessään 15 vuotta.


title: Kirkkoon liittyminen Suomessa

text: Suomen evankelis-luterilaiseen kirkkoon liittymisen edellytyksenä on suomalainen henkilötunnus ja kotipaikka Suomessa. Liittyjän on myös erottava mahdollisesta aiemmasta uskonnollisesta yhdyskunnastaan. Kaksoisjäsenyyttä ei sallita kuin Suomen anglikaanisen kirkon kanssa.


title: Kirkkoon liittyminen Suomessa

text: Kirkon jäsen kuuluu asuinpaikkansa mukaiseen seurakuntaan. Kirkon jäsenellä on oikeus päästä osalliseksi kirkon toimituksista, seurakunnan palveluista ja toiminnasta sekä äänestää seurakunnallisissa vaaleissa. Konfirmoidulla jäsenellä on oikeus toimia kummina ja kelpoisuus tulla valituksi kirkon virkoihin ja luottamustehtäviin. Kirkko perii jäseniltään jäsenmaksuna kirkollisveroa.


title: Kirkkoon liittyminen Suomessa

text: Kirkkoon liittyneiden lukumäärä on hitaasti kasvanut. Vuonna 2014 evankelis-luterilaiseen kirkkoon liittyneitä oli ennätykselliset 15 701 henkeä. Lähes puolet (47 %) kirkkoon liittyneistä oli iältään 20–39 -vuotiaita. Toisaalta myös kirkosta eroaminen oli vilkkainta samassa ikäryhmässä.


title: Kirkkoon liittyminen Suomessa

text: Evankelis-luterilaiseen kirkkoon kastettujen määrä oli 36 586 vuonna 2016. Kastettujen osuus syntyneistä lapsista on laskenut 1990-luvun noin 90 prosentista 69,3 prosenttiin vuoteen 2016 mennessä. Lasku on kiihtynyt viime vuosina.


title: Kirkkoon liittyminen Suomessa

text: Kirkkoon liittyneiden lukumäärä sisältää jonkin verran vauvoja. Jos kaste jostain syystä viivästyy, vauva rekisteröidään ensin väestörekisteriin. Syy voi olla myös passin hankkiminen vastasyntyneelle ennen kastetta. Kun vauva sitten kastetaan, hänet tilastoidaan kirkkoon liittyneeksi, vaikka hän olisi vasta muutaman viikon ikäinen. Liittymistä tutkineen Juha Kauppisen mukaan pienten, alle 3-vuotiaiden lasten kohdalla olisi asiallisesti oikeampi puhua viivästyneestä lapsikasteesta kuin kirkkoon liittymisestä. Alle 1-vuotiaana kirkkoon liittyneiksi tilastoitujen vauvojen määrä oli noin 1600 sekä vuonna 2012 että 2013.


title: Kirkkoon liittyminen Suomessa

text: Kirkkoon liittyminen on ollut kirkosta eroamista vähäisempää lähes jatkuvasti. Liittyjien määrä kuitenkin ylitti eronneiden määrän jatkosodan aikana ja vuonna 1964.


title: Kirkkoon liittyminen Suomessa

text: Suomen ortodoksiseen kirkkoon liitytään ottamalla yhteyttä lähimpään ortodoksiseen kirkkoherranvirastoon. Asiaan liittyy mahdollisen kasteen lisäksi syntien tunnustaminen, uskon vakuutuksen antaminen, synninpäästö, mirhavoitelu ja ehtoollinen.


title: Kirkkoon liittyminen Suomessa

text: Kirkkoon liittyminen riippuu tilanteesta seuraavasti:


title: Kirkkoon liittyminen Suomessa

text: Ortodoksiseen kirkkoon liittyi vuonna 2012 yhteensä 1001 henkeä. Kastettuja oli 520. Vuosikymmeniä jatkuneen laskun jälkeen jäsenmäärä on jälleen noussut vuodesta 1990, mikä on johtunut erityisesti maahanmuuttajien liittymisestä kirkkoon.


title: Kirkkoon liittyminen Suomessa

text: Kirkon jäsenellä on oikeus päästä osalliseksi pyhistä toimituksista, seurakunnan palveluista ja toiminnasta. Jäsenellä on äänioikeus seurakunnallisissa vaaleissa ja oikeus toimia kummina.


title: Kirkkoon liittyminen Suomessa

text: Ensisijaiset syyt liittyä kirkkoon on Tampereella tehdyssä tutkimuksessa jaettu kolmeen osaan: elämänkaarisyyt (60 % nuorena tai aikuisena liittyneistä), henkiset ja hengelliset syyt (33 %) ja arkielämän syyt (9 %). Elämänkaarisyitä ovat lapsen saaminen, kummiksi pyytäminen, rippikoulu, kirkkohäät ja oman kuoleman lähestyminen. Henkiset ja hengelliset syyt liittyvät uskontokunnan vaihtamiseen, uskon selkiytymiseen tai mm. kirkosta eronneiden palaamiseen takaisin. Arkielämän syyt liittyvät maahanmuuttoon ja kirkolta saatuun apuun. Liittymiseen on tavallisesti useampikin kuin yksi syy. Elämänkaarisyyn lisäksi liittymiselle onkin usein myös henkisiä ja hengellisiä syitä.


title: Kirkkoon liittyminen Suomessa

text: Kirkkoon liitytään useimmiten pysyvästi. Osa kirkkoon liittyneistä kuitenkin vain "piipahtaa" kirkossa ja eroaa jo samana vuonna tai myöhemmin. Eroaminen jo liittymisvuonna on yleistynyt. Vuonna 2006 Tampereella erosi jo samana vuonna 10 % liittyneistä. Kymmenen vuotta aiemmin osuus oli 4 %.


title: Kirkkoon liittyminen Suomessa

text: Erittäin pysyviä kirkon jäseniä ovat olleet kirkkoon liittyneet maahanmuuttajat ja paluumuuttajat. Samoin ovat erittäin pysyviksi osoittautuneet ne vähintään 15-vuotiaat liittyjät, jotka saivat kasteen liittymisen yhteydessä. Pysyviä jäseniä ovat myös olleet rippikoulun yhteydessä kirkkoon liittyneet. Sekä nuoriso- että aikuisrippikoululla on havaittu olleen jäsenyyttä ylläpitävä vaikutus. Sen sijaan kirkkohäiden takia kirkkoon liittyneet eivät ole olleet muita pysyvämpiä jäseniä.


title: Kirkkoon liittyminen Suomessa

text: Kirkkohäihin liittyy toisinaan kumppanin suostuttelu: joko morsian tai sulhanen vaatii kumppaniaan liittymään kirkkoon. Moni suostuttelun kohteeksi joutunut myös jää kirkon jäseneksi. Jäsenyys jää lyhytaikaiseksi, jos liittyminen on ilmeisen vastenmielistä.


title: Vuosaaren urheilukenttä

text: Vuosaaren urheilukenttä on Keski-Vuosaaressa sijaitseva urheilukenttä, jolla maan kolmanneksi korkeimmalla sarjatasolla Kakkosessa pelaava FC Viikingit isännöi kotiottelunsa. Urheilukentän katsojakapasiteetti on tällä hetkellä noin 1 500. Yleisöennätys, 4 255 katsojaa, on Veikkausliigan ottelusta FC Viikingit - HJK kaudelta 2007. Ykkösessä yleisöennätys on 1 670 katsojaa ottelusta FC Viikingit - HIFK kaudelta 2011.


title: Vuosaaren urheilukenttä

text: Kenttä rakennettiin 1966 entiseen hiekkakuoppaan Vuosaari-Säätiön esityksestä. Kenttää kunnostettiin vuonna 1996, jolloin se sai valaistuksen ja juoksurata tartanpinnan, katsomoa parannettiin ja kuulutuskoppi rakennettiin. Urheilukenttä maastoutuu metsäiseen selänteeseen mäntymetsän keskelle. Viereisellä Heteniityn kentällä on hiekkapohjainen, tiiviissä juniorikäytössä oleva harjoituskenttä. Ennen peruskorjausta juoksuradalla oli kumiasfalttipinta, jolla Raimo Vilén juoksi vuonna 1972 sadalla metrillä Euroopan ennätystä sivuavan ajan. Radalla tehtiin useita muitakin Suomen ennätyksiä. Tarinan mukaan kaupunginvaltuutetut Esko Honkanen ja Kalle Kallio juonivat kentän peruskorjausrahat kaupungin budjettiin. Honkanen sanoi kokoomuksen valtuustoryhmässä, että sosiaalidemokraatit ovat esittämässä peruskorjausrahaa budjettiin ja Kallio puolestaan demariryhmässä, että Honkasen Esko on saanut lupaukset peruskorjausmäärärahasta. Niinpä sekä kokoomus että demarit esittivät Vuosaaren kentän peruskorjauksen määrärahaa.


title: Vuosaaren urheilukenttä

text: Viikinkien noustua Veikkausliigaan kaudeksi 2007 kenttään tehtiin mittavia muutoksia. Pääkatsomoa jatkettiin 1000 katsojaa vetäväksi, ja katsomon keskelle asennettiin kuppi-istuimet. Takasuoralle sekä kaarteisiin pystytettiin puurakenteiset väliaikaiset katsomot, joilla kentän istumapaikkojen määrä saatiin hilattua noin 3500 paikkaan. Viikinkien pudottua Ykköseen kapasiteetti supistettiin 1500 paikkaan. Aurinkokatsomo purettiin, noin puolet siitä vietiin Käpylän liikuntapuistoon, ja jäljelle jääneestä osasta rakennettiin 600-paikkainen siirreltävä katsomo.


title: Vuosaaren urheilukenttä

text: Kesällä 2015 uusittiin kentän nurmipinnoite sekä juoksuradat. Myös aiemmin parkkipaikkana toiminut hiekkakenttä sai tekonurmipäällysteen.


title: Vuosaaren urheilukenttä

text: Kentällä on 500 luksin keinovalaistus, 900 katsojan puinen pääkatsomo (300 kuppi-istuinta) ja 600 katsojaa vetävä aurinkokatsomo toisella sivulla. Kenttää kiertää kahdeksan juoksurataa, joiden vuoksi yleisö on jalkapallo-otteluissa varsin kaukana kenttätapahtumista. Tätä ongelmaa tosin helpottaa rinteessä sijaitsevien katsomoiden jyrkkyys ja aurinkokatsomon siirreltävyys. Jos Heteniityllä aiotaan jatkossa nähdä Veikkausliigaa, tulisi sitä remontoida merkittävästi. Veikkausliigan olosuhdeohjelman kriteerit edellyttävät kentälle mm. 4000 katettua istumapaikkaa, nurmikentän lämmitysjärjestelmää, parannettuja sosiaalitiloja sekä tehokkaampia (800 luksin) valoja. Näistä ainoastaan valaistus on helposti parannettavissa valopylväiden lamppumäärää lisäämällä.


title: Skynet

text: Skynet on tietokoneverkko yhdysvaltalaisessa "Terminator"-elokuvasarjassa.


title: Skynet

text: Skynetin kehitti Cyberdyne Systems Corporation -yhtiö Yhdysvaltain ilmavoimien Strategisen ilmapuolustuksen (SAC) käyttöön Yhdysvaltain ja Kanadan kattavan ilmanpuolustusalueen (NORAD) suojaksi. Kahdessa ensimmäisessä elokuvassa Skynet esitellään vain pintapuolisesti, mutta kolmannessa elokuvassa siitä kerrotaan enemmän yksityiskohtia.


title: Skynet

text: Ensimmäinen "Terminator"-elokuva tuli levitykseen vuonna 1984 eli vain vuoden Yhdysvaltain presidentin Ronald Reaganin Tähtien sota -julistuksen jälkeen. Julkisessa keskustelussa arveltiin avaruuteen sijoitettavan ohjuspuolustusjärjestelmän olevan pakotettu sellaiseen autonomiaan ja automaatioon, ettei ihminen voi kontrolloida sen toimintaa, mikä luo riskejä ydinsodan syttymiselle vahingossa.


title: Skynet

text: "ssa" Skynet on kääntynyt robottien puolelle ja ohjailee niitä. Ihmiset ovat ensiksi tietämättömiä asiasta, kunnes Skynet käynnistetään, ja se sammuu itsestään. Sammumisen seurauksena verkkoon tapahtuu paljon merkittävää vahinkoa, jonka jälkeen Koneet Hallitsevat itseään ja verkko antaa käskyn koneille tuhota ihmiskunta.


title: Craig R. Baxley

text: Craig R. Baxley (s. lokakuussa 1949 Los Angeles, Kalifornia) on yhdysvaltalainen elokuvaohjaaja. Baxley aloitti elokuvauransa 1970-luvulla sijaisnäyttelijänä ja myöhemmin toimi stunt-koordinaattorina. Hänen ensimmäinen elokuvaohjauksensa oli "Action Jackson - ässä hihassa" (1988). Hänen ohjaamiaan elokuvia ovat olleet muun muassa "Musta enkeli" (1990), "Syntynyt vaaralliseksi" (1991), "Tietokonemurha" (1996), "Pinna kireällä" (1997) ja "Tarkka-ampuja 2" (2002).


title: James Carter (aitajuoksija)

text: James Carter (s. 7. toukokuuta 1978, Baltimore) on yhdysvaltalainen 400 metrin aitajuoksija.


title: James Carter (aitajuoksija)

text: Carterin läpimurtokausi oli vuonna 2000, jolloin hän selviytyi Sydneyn olympialaisiin, joissa sijoittui neljänneksi ajalla 48,04. Seuraavana vuonna hän kilpaili Edmontonin MM-kisoissa, mutta karsiutui välierissä. 2002 hän voitti Yhdysvaltain mestaruuden, sijoittui kolmanneksi GP-finaalissa ja voitti yleisurheilun maailmancupin. Carter voitti 2004 Yhdysvaltain olympiakarsinnat ja juoksi Ateenan olympialaisissa neljänneksi ja myöhemmin samana vuonna toiseksi. Hän voitti MM-hopeaa Helsingin MM-kisoissa 2005 omalla ennätyksellään 47,43. Myöhemmin samana vuonna hän oli viides ja seuraavana vuonna neljäs. Osakan MM-kisoissa 2007 hän oli neljäs.


title: Jouko Brade

text: Jouko Henry Arthur Brade (1929 Viipuri – 6. syyskuuta 2013 Helsinki) oli menestynyt suomalainen pörssi- ja kiinteistösijoittaja.


title: Jouko Brade

text: Braden perheen omistama pankkiiriliike Lamy Oy toimi välittäjänä Helsingin pörssissä 1968–1990. Ryhmän toinen pankkiiriliike Helsinki Bankers oli myös muutaman vuoden välittäjänä 1980-luvulla. Yritysryhmään kuuluva Medical Investment Trust (MIT) oli jonkin aikaa pörssilistalla 1980-luvulla, samoin kiinteistösijoitusyhtiö Helsinki Investment Trust (HIT). Brade-yhtiöiden hallituksissa vaikutti muun muassa Max Jakobson. Brade toimi lääkeyhtiö Medican hallituksen puheenjohtajana sekä Huhtamäki-Yhtymän hallintoneuvoston jäsenenä.


title: Jouko Brade

text: Brade opiskeli ekonomiksi Helsingin kauppakorkeakoulussa ja täydensi opintojaan Yhdysvalloissa (1956–58) (MBA). Hänen isoveljensä Mauno Brade (1925–1986) toimi Lamy Oy:n varatoimitusjohtajana. Perinteisen pankkiiriliikkeen toiminnan ohessa he harjoittivat kiinteistöalan liiketoimintaa, rakennuttaen ja ostaen runsaasti asuinkiinteistöjä lähinnä pääkaupunkiseudulta.


title: Jouko Brade

text: Braden ja hänen yhtiöidensä kaksi tärkeintä sijoitusta olivat Orion ja Instrumentarium.


title: Ortokeskus

text: Ortokeskus liittyy geometriassa kolmioihin, jossa kolmion korkeusjanat, tai niiden jatkeet, kohtaavat yhteisessä leikkauspisteessä, ortokeskuksessa. Ortokeskus on eräs kolmion merkillisestä pisteistä ja se on luetteloitu "Kimberlingin pisteiden luetteloon" tunnuksella formula_1


title: Ortokeskus

text: Kun neljästä pisteestä, jotka sisältävät kolmion kolme kärkeä ja ortokeskuksen, valitaan mitkä kolme tahansa, muodostuu niistä kolmio, jonka ortokeskuksena on jäljelle jäänyt neljäs piste. Neljästä pisteestä on syntynyt ortosentrinen systeemi.


title: Ortokeskus

text: Ortokeskus sijaitsee kolmion sisällä, jos kolmio on teräväkulmainen, suoran kulman kärjessä, jos kolmion on suorakulmainen ja ulkopuolella, jos kolmio on tylppäkulmainen.


title: Ortokeskus

text: Ortokeskus sijaitsee kolmion Eulerin suoralla, päinvastaisella puolella kolmion painopistettä eli keskijanojen leikkauspistettä kuin kolmion keskinormaalien leikkauspiste. Sen etäisyys kolmion painopisteestä on kaksi kertaa painopisteen etäisyys kolmion ympäri piirretyn ympyrän keskipisteestä.


title: Ortokeskus

text:
Korkeusjanojen leikkauspisteen karteesiset koordinaatit voidaan johtaa käyttämällä sitä tietoa, että sanottu piste sijaitsee Eulerin suoralla, toisella puolella keskijanojen leikkauspistettä kuin kolmion keskinormaalien leikkauspiste ja kaksinkertaisella etäisyydellä.
Jos siis käytetään keskijanojen leikkauspisteen koordinaateille merkintää (x, y)
ja keskinormaalien leikkauspisteen koordinaateille (x, y), saadaan ortokeskuksen koordinaateille lauseke


title: Ortokeskus

text: Sijoittamalla tähän kolmion painopisteen ja keskinormaalien leikkauspisteen koordinaateille johdetut lausekkeet saadaan korkeusjanojen leikkauspisteen koordinaateiksi:


title: Ortokeskus

text: Pisteen trilineaariset koordinaatit ovat


title: Ortokeskus

text: Pisteen barysentriset koordinaatit ovat formula_7.


title: Ortokeskus

text: Korkeusjanojen kantapisteet voidan yhdistää uudeksi sisäkolmioksi, jota kutsutaan ortokolmioksi. Sen kulmanpuolittajat yhtyvät korkeusjanoihin ja leikkaavat samassa ortokeskuksessa. Ortokolmion sisään piirrettävän ympyrän keskipiste on tuo samainen ortokeskus.


title: Ortokeskus

text: Ortokeskus H on eräs Eulerin suoralle osuvista monista pisteistä. Muita vastaavia antiikin ajoista asti tunnettuja pisteitä ovat kolmion painopiste G ja korkeusjanojen leikkauspiste O. Kollineaarisuuden lisäksi ne sijaitsevat kolmion muodosta riippumatta tasavälein niin, että HG = 2•GO.


title: Raamatun ristiriidat

text: Raamatun ristiriidoilla tarkoitetaan samasta asiasta kertovien eri raamatunkohtien välillä olevia poikkeamia.


title: Raamatun ristiriidat

text: Yksi esimerkki ristiriidasta on Juudaan kuolema. Apostolien teoissa Juudas kuolee suistumalla alas, Matteuksen evankeliumissa hän puolestaan hirttäytyy viskattuaan hopearahat temppeliin. Kertomusten eroja on pyritty selittämään esim. hirttoköyden katkeamisella.


title: Raamatun ristiriidat

text:
Raamatun ristiriidoista on käyty keskustelua kauan. Jo 300-luvulla monet teologit pitivät Raamattua osin ristiriitaisena ja kannattivat tämän takia vertauskuvallista tulkintaa Raamatusta .
Varhainen Raamatun ristiriitaisuutta puoltava klassikkoteos on Thomas Painen vuonna 1794 julkaistu teos "The Age of Reason".


title: Raamatun ristiriidat

text: Jotkin juutalaisuuden ja kristinuskon suuntaukset pitävät Raamattua erehtymättömänä, kun taas toisten mielestä Raamatussa on ristiriitoja tai muita epäselvyyksiä. Myös useimmat Raamatun virheettömyyttä kannattavat tunnustavat, että siinä voi olla kopiointi- tai käännösvirheitä. Islamissa juutalaisen ja kristillisen Raamatun katsotaan sisältävän jumalallista ilmoitusta, joka kuitenkin on enemmän tai vähemmän turmeltunut.


title: Raamatun ristiriidat

text: Maailmalla on liikkeitä, jotka väittävät tietyn raamatunkäännöksen olevan virheetön. Tunnetuin näistä on niin sanottu King James Only -liike, joka pitää englanninkielistä Kuningas Jaakon käännöstä virheettömänä, osa liikkeen kannattajista jopa parempana kuin säilyneet varhaiset kopiot alkuteksteistä.


title: Raamatun ristiriidat

text: Thomas Mannfred Carlssonin mukaan Raamatun luotettavuus niin historiallisten kuin hengellistenkin tietojen lähteenä kyseenalaistuu, jos Raamattu havaitaan ristiriitaiseksi. Tällöin koko Raamattuun sekä sen tarjoamaan tietoon muun muassa Jumalan olemassaolosta tulisi suhtautua varauksellisesti.


title: Raamatun ristiriidat

text: Emeritusprofessori Heikki Räisäsen mukaan myös fundamentalisti valikoi ja tulkitsee. Raamatun vaikutushistoria on niin laaja, että siihen on mahdotonta tarttua ilman minkäänlaista ennakkokäsitystä. Traditio on yleensä Raamatun lukemisessa mukana.


title: Jouko Pirhonen

text: Jouko Kalevi Esaias Pirhonen (13. joulukuuta 1915 Sortavala – 25. maaliskuuta 1996 Espoo) oli vara-amiraali, joka toimi Suomen merivoimien komentajana vuosina 1966–1974. Sotien aikana hän toimi moottoritorpedoveneiden päällikkönä ja palkittiin Mannerheim-ristillä vuonna 1943. Hän oli viimeinen puolustusvoimien palveluksessa ollut Mannerheim-ristin ritari.


title: Jouko Pirhonen

text:
Moottoritorpedovenelaivueen päällikkö, kapteeniluutnantti Pirhonen nimitettiin 4. kesäkuuta 1943 Mannerheim-ristin ritariksi numero 111. Nimityksen perusteluissa mainitaan hänen johtaneen 63:a vihollisen toiminta-alueille tai tukikohtiin suoritettua laivastotehtävää ilman omia tappioita. Hän toteutti äärimmäisen tarkoin moottoritorpedoveneiden toimintaperiaatetta:
Yksi suoritetuista tehtävistä oli 18. marraskuuta 1942 suoritettu tunkeutuminen kolmella moottoritorpedoveneellä Lavansaaren satamaan, jossa upotettiin torpedoilla 1 700 tonnin neuvostoliittolainen tykkivene "Krasnoje Znamja".


title: Jouko Pirhonen

text: Tämä hyökkäys oli poikkeuksellisen rohkea. Jo lähestyminen perustui silkkaan röyhkeään hämäykseen: Kielkourin merivartioaseman kysyessä tunnusta vastattiin vasta toisella vaateella antamalla nopea ja epäselvä vastaus vilkkuvalolla. Hämäys toimi eikä hälytystä tullut.


title: Jouko Pirhonen

text: Lisäksi hyökkäyksen toteuttaminen merkitsi sitä, että vihollisen raskaasti suojattuun satamaan tunkeuduttiin kolmella äärimmäisen epävarmalla aluksella: torpedoveneet Syöksy ja Vinha olivat 15 vuotta vanhoja, käytännössä täysin loppuun ajettuja Thornycroft-veneitä, joiden ammuntatapa vaati lisäksi täyttä konetehoa eli itsensä paljastamista juuri vaarallisimmassa paikassa; kolmas vene Vihuri oli äärimmäisen epävarma ja osumille herkkä sotasaalisvene.


title: Jouko Pirhonen

text: Satamaan tunkeutuminen onnistui, ja kuten oli arveltukin, venäläiset havaitsivat hyökkääjät kello 21.13, kun Syöksy pyrähti täyteen vauhtiin ammuntaa varten. Hätäinen konetykkituli maalina olevalta alukselta meni kuitenkin karkeasti yli. Sataman raskailla pattereilla ja voimakkailla valonheittimillä sen sijaan vain juoksenneltiin edestakaisin ja ihmeteltiin.


title: Jouko Pirhonen

text: Koska ohjaamossa olevasta varsinaisesta torpedotähtäimestä ei erottanut maalia, laivueenkomentaja Pirhonen tähtäsi kylmäverisesti kiikarilla katon yli maaliin, ja kaksi torpedoa lähti suoraan maaliin; Vinha (luutnantti Aarne Vuorensaari) ampui kolmannen torpedon ja Vihuri (luutnantti Kaarlo Kajatsalo) neljännen. Näistä torpedoista kolme oli vuodelta 1912 peräisin olleita, rauhanajan harjoituksissa jo suuresti kulutettuja vain 120 kg latauksella varustettuja vain noin 20 solmun nopeuteen pystyneitä Whitehead-torpedoja, koska Thonycroftit eivät muita pystyneet ampumaan. Vihurin ampuma neljäs torpedo oli saksalaisten sotasaalisvarastoista ostettu venäläisperäinen 300 kg latauksella varustettu muita huomattavasti nopeampi.


title: Jouko Pirhonen

text: Vihuri veti oman laukauksensa jälkeen savuverhon satamaan poistumisen turvaksi, joten osumia nähtiin varmasti vain kolme ensimmäistä; ulkona odottanut, magneettimiinoitteen Lavansaaren sisääntuloväylälle laskenut saksalaisen miinavene KM-27 päällikkö luutnantti Karnarth kertoi kuitenkin nähneensä yökiikarillaan kaikki neljä räjähdystä sekä maalialuksen kaatuvan upoten.


title: Jouko Pirhonen

text: Nyt vasta syttyivät Lavansaaren sataman valtavat valonheittimet ja raskas rannikkotykistö avasi tulen - mutta hyökkääjät olivat jo katoamassa horisonttiin. Osan sotkusta selittää mtv Vihurin tarkoituksella satamaan ja lähestyvien venäläisten vartioveneiden eteen vetämä vahva savuverho; veneen nuori päällikkö, reservin luutnantti Kaarlo Kajatsalo antoi ensi näytteet tiestä, joka vei hänet moottoritorpedoveneiden kolmanneksi Mannerheim-ristin ritariksi.


title: Jouko Pirhonen

text: Teko herätti huomiota koko maailmassa - eritoten siksi, että muista vastaavista poiketen Pirhonen toi kaikki miehensä ja veneensä naarmuitta takaisin kotiin.


title: Jouko Pirhonen

text: Teko olikin ratkaiseva kun hänet seuraavana vuonna nimitettiin Mannerheim-ristin ritariksi. Operaatio tuotti kolmannenkin Marskin ritarin: myös Syöksyn päällikkö, sotilasmestari (myöh. aliluutnantti) Toimi Ovaskainen sai syyskuussa 1944 saman arvon, jonka perusteissa mainittiin myös Lavansaaren hyökkäys.


title: Jouko Pirhonen

text: Moottoritorpedovenelaivueen komentajana toimiessaan Pirhonen oli pidetty esimies: hän ohjasi tiukalla mutta isällisellä otteella nuoria asevelvollisia, kun veneiden bensiinimoottoreita huoltoa varten purettiin ja kasattiin, tai kun torpedojen ja syvyyspommien monimutkaisia koneistoja käytiin läpi. Samoin kun emälaivaa hiilestettiin säkeillä kantaen, komentaja oli miestensä mukana työssä. Parikin myöhemmin Strömbergin tehtaalle sotakorvausmoottoreita kokoamaan päässyttä laivueen miestä sanoi että Pirhosen' opetus oli hyvää valmennusta asentajaksi.


title: Jouko Pirhonen

text: Pirhonen ylennettiin vara-amiraaliksi 5. heinäkuuta 1971.


title: Joe Chappelle

text: Joe Chappelle on yhdysvaltalainen elokuvaohjaaja. Hän on ohjannut muun muassa elokuvat "Aaveet" (1998), "Operaatio Takedown" (2000) ja "Pimeyden ruhtinas: Tositarina Draculasta" (2000). Viime vuosinä Chappelle on ohjannut jaksoja useisiin televisiosarjoihin kuten "Agentit", "", "Langalla" ja "".


title: Aleksei Vojevodin

text: Aleksei Nikolajevitš Vojevodin (, s. 9. elokuuta 1970) on venäläinen kävelijä, jonka päämatka on 50 kilometrin kävely.


title: Aleksei Vojevodin

text: Vojevodin osallistui ensimmäisiin arvokisoihinsa Göteborgin MM-kisoissa 1995, jolloin hän sijoittui 50 kilometrin kävelyssä viidenneksitoista. Kaksi vuotta myöhemmin Ateenan MM-kisoissa hän oli kymmenes. Vuonna 1999 hän sijoittui kävelyn maailmancupissa kolmanneksikymmenenneksi. 2002 hän voitti EM-hopeaa Münchenin EM-kisoissa ajalla 3.40,16 ja voitti myöhemmin samana vuonna maailmancupin. Vojevodin oli seuraavana vuonna Euroopan cupissa toinen ja Pariisin MM-kisoissa neljäs ajalla 3.38,01. 2004 hän uusi kävelyn maailmancupin voittonsa ja voitti olympiapronssia Ateenan olympialaisista. Helsingin MM-kisoissa 2005 hän oli toinen.


title: Aleksei Vojevodin

text: Syyskuussa 2008 Venäjän yleisurheiluliitto langetti Vojevodinille kahden vuoden kilpailukiellon EPOn käytöstä.


title: Taichung

text: Taichung ( Wade-Giles: T'ai-chung; Pe̍h-ōe-jī (POJ): Tâi-tiong), virallisesti Taichung City, on erityiskunta läntisessä Keski-Taiwanissa. Taichungissa on yli 2,7 miljoonaa asukasta, ja se on Taiwanin saaren toiseksi suurin kaupunki Taipein jälkeen. 25.12.2010 Taichungin piirikunta liitettiin yhteen Taichunin kaupungin kanssa, jolloin syntyi uusi erityiskunta. Kaupungin motto on ”talous-, kulttuuri- ja kansainvälinen kaupunki”.


title: Taichung

text: Erilaiset aboriginaaliryhmät asuttivat Taichungin alueen tasankoja muinaisuudessa. Näitä olivat atajalit, taokat, paporat, pazehit, honjat ja babuzat. Nämä olivat metsästystä ja keräilyä harjoittaneita ryhmiä, jotka myöhemmin alkoivat viljellä hirssiä ja taaroa. 1600-luvulla paporat, babuzat, pazehit ja honjat muodostivat Middagin kuningaskunnan, joka käsitti läntisen osan tämän päivän Taichungista.


title: Taichung

text: Vuonna 1682 Qing-dynastia taisteli Chengin suvun kanssa siitä, kuka hallitsisi läntistä Taiwania. Vuonna 1684 perustettiin Zhuluon ruhtinaskunta, joka käsitti Taiwanin saaresta kaksi kolmasosaa, sen kehittymättömimmät osat saaren keski- ja pohjoisosissa. Nykyinen Taichung katsoo saaneen alkunsa Dadunista (perinteinen: 大墩, pinyin: Dàdūn; Wade-Giles: Ta-tun; kirjaimellisesti ‘suuri kohouma’) vuonna 1705. Jotta Qing olisi saanut vankan otteen tästä alueesta, Lan Ting-chen perusti sinne vuonna 1721 varuskunnan paikkaan, jossa nykyään on Taichungin puisto.


title: Taichung

text: Alue ei kuitenkaan ollut rauhallinen. Nykyisen kaupungin pohjoispuolella Dajia-joen alueella aboriginaalit aloittivat kapinan vuonna 1731, kun kiinalaiset virkamiehet olivat saapuneet paikalla ja vaatineet näitä pakkotöihin. Kapina levisi etelään päin nykyisen Changhuan piirikunnan alueelle, ennen kuin Qing-dynastian sotilaat ajoivat kapinalliset vuorille.


title: Taichung

text: Vuonna 1786 alkoi toinen kapina Dalissa. Sitä johti Lin Shuang-wen (林爽文), ja se alkoi yrityksestä karkottaa manchuhallinto alueelta ja palauttaa sinne Ming-dynastian hallinto. Kun kapinalliset etenivät pohjoiseen, he ryhtyivät tappamaan ja ryöstämään siviilejä. Kapinalliset kärsivät lopulta tappion Qing-dynastialle ja sen liittolaisille, hakka-kiinalaisille, Quanzhoun fujianilaisille ja aboriginaaleille.


title: Taichung

text: Taiwanin maakunta julistautui itsenäiseksi vuonna 1887. Saaren keskellä ollut kaupunki oli tuolloin nimeltään Dadun, ja se määrättiin uudelleenperustetun Taiwanin prefektuurin pääkaupungiksi, joskin Taipei toimi väliaikaisena pääkaupunkina. Qing-virkamies Liu Ming-chuan sai luvan valvoa alueen kehitystä, johon kuului mm. rautatien rakentaminen rannikolta kaupunkiin. Loppujen lopuksi maakunnan pääkaupunki kuitenkin siirrettiin Taipeihin.


title: Lockheed YF-12

text: Lockheed YF-12 oli 1960-luvulla valmistettu prototyyppikone suuren nopeuden hävittäjästä. Prototyyppejä valmistettiin kolme kappaletta, mutta konetta ei otettu sarjatuotantoon.


title: Lockheed YF-12

text: Kone perustui A-12 OXCART-tiedustelukoneeseen; rakennetut prototyypit olivat muunneltuja A-12 OXCART-koneita.


title: Lockheed YF-12

text: YF-12n ja A-12 OXCARTin pohjalta kehitettiin SR-71 Blackbird -tiedustelukone. A-12 OXCART, YF-12 ja SR-71 ovat maailman nopeimpia suihkukoneita ja rakenteellisesti ne ovat hyvin lähellä toisiaan.


title: Lockheed YF-12

text:
YF-12n aseistuksena oli kolme pitkän kantaman AIM-47A-ilmataisteluohjusta.
Koelennolla ammuttiin tällainen ohjus onnistuneesti 3,2 machin vauhdista. AIM-47A-ohjusta ei koskaan otettu palveluskäyttöön, mutta sen pohjalta kehitettiin F-14 Tomcatissa käytetty AIM-54 Phoenix-ohjus.


title: Aasian yleisurheiluliitto

text: Aasian yleisurheiluliitto, AAA ("Asian Athletics Association") on aasialaisen yleisurheilun kattojärjestö. AAA toimii IAAF:n alueellisena liittona. Alueellisia liittoja on yhteensä kuusi. AAA koostuu kansallisista yleisurheiluliitoista, jotka ovat IAAF:n jäseniä. Ainoastaan IAAF:n hyväksymät liitot voivat liittyä AAA:n jäseniksi. Tällä hetkellä AAA:an kuuluu 45 kansallista liittoa. Aasian yleisurheiluliiton päämaja on Singaporessa. AAA:n presidenttinä toimii qatarilainen Dahlan Al Hamad.


title: Aasian yleisurheiluliitto

text: AAA järjestää Aasian alueellisia mestaruuskilpailuja mm. Yleisurheilun Aasian mestaruuskilpailut.


title: Aasian yleisurheiluliitto

text: Aasian yleisurheiluliitto kokoontui ensimmäisen kerran Manilassa 20. marraskuuta 1973 nimellä "Asian Amateur Athletic Association, AAAA". IAAF hyväksyi AAAA:n peruskirjan elokuussa vuonna 1974. Vuoden 2002 kokouksessa pudotettiin nimestä "Amateur" sana pois ja nimeksi vakiintui "Asian Athletics Association, AAA".


title: It’s All About Love

text: It’s All About Love on vuonna 2003 ensi-iltansa saanut Thomas Vinterbergin ohjaama science fiction -elementtejä sisältävä draamaelokuva. Pääosissa esiintyvät Joaquin Phoenix ja Claire Danes.


title: It’s All About Love

text: Elokuva rikkoo kaikkia Dogma 95 -manifestin sääntöjä, jotka Vinterberg laati muun muassa Lars von Trierin kanssa.


title: It’s All About Love

text: Elokuva sijoittuu tulevaisuuteen vuoteen 2021. Johnin (Joaquin Phoenix) on tarkoitus tavata vaimonsa taitoluistelija Elena (Claire Danes) lentokentällä ja allekirjoittaa eropaperit. Elena ei kuitenkaan saavu ja John saatetaan limusiinilla manhattanilaiseen hotelliin tapaamaan häntä. Elena pyytää Johnilta apua ja John joutuukin mukaan salailun ja juonittelun vyyhteen, josta ei ole enää paluuta.


title: Mielenterveyden keskusliitto

text: Mielenterveyden keskusliitto ry on mielenterveyskuntoutujien ja heidän läheistensä itsenäinen kansalaisjärjestö, johon kuuluu 160 jäsenyhdistystä eri puolilla Suomea (vuonna 2016). Liiton perustivat mielenterveyspotilaat ja heidän läheisensä sekä uudistusmieliset ammattilaiset vuonna 1971. Jäsenyhdistysten kautta liitolla on yli 17 000 henkilöjäsentä (vuonna 2016) ja liitto on Euroopan suurin mielenterveysalan kansalaisjärjestö.


title: Mielenterveyden keskusliitto

text: Korkeinta päätösvaltaa Mielenterveyden keskusliitossa käyttävät liiton jäsenet liittokokouksessa ja liittovaltuustossa. Liittokokous pidetään joka kolmas vuosi. Liiton toimintaa johtaa liiton hallitus, joka on toiminnastaan vastuussa liittokokoukselle ja liittovaltuustolle. Hallitukseen kuuluu puheenjohtaja ja kahdeksan jäsentä. Liiton puheenjohtaja on toukokuusta 2017 Tarmo Raatikainen. Häntä ennen tehtävässä toimi Kari Tolvanen vuodesta 2014.


title: Mielenterveyden keskusliitto

text: Liiton toiminnanjohtaja on Olavi Sydänmaanlakka. Liitossa työskentelee noin 50 henkilöä kuudella paikkakunnalla eri puolilla Suomea. Liiton kotipaikka on Helsinki ja toiminnan päärahoittaja on Sosiaali- ja terveysjärjestöjen avustuskeskus.


title: Mielenterveyden keskusliitto

text: Liitto vaikuttaa yhteiskunnalliseen asenneilmastoon ja päätöksentekoon. Liitto pyrkii myös lisäämään ihmisten tasavertaisuutta ja psyykkisten sairauksien ymmärtämistä ja hyväksymistä. Liitto vaikuttaa sosiaali- ja terveydenhuollon lainsäädäntöön sekä muuhun mielenterveyspotilaita ja –kuntoutujia sekä heidän läheisiään koskevaan lainsäädäntöön. Vaikuttamistoiminnan perustana on ihmisoikeuksien ja perusoikeuksien turvaaminen kaikille.


title: Mielenterveyden keskusliitto

text: Mielenterveyden keskusliitto tarjoaa tukea, neuvontaa ja koulutusta jäsenyhdistyksilleen, kuntoutujille ja heidän läheisilleen sekä kuntoutujien kanssa työskenteleville ammattihenkilöille. Valtakunnallisesta neuvontapalvelusta saa neuvontaa ja tietoa mielenterveyskuntoutujille tarkoitetuista palveluista ja lakisääteisistä etuuksista. Liitto myös kehittää uusia kuntoutumista tukevia malleja sekä järjestää ryhmämuotoista sopeutumisvalmennusta hoidon ja kuntoutumisen tueksi. Lisäksi liitto tarjoaa työ- ja koulutusvalmennusta, ja kouluttaa vertaistukihenkilöitä sekä edistää kuntoutujien liikuntamahdollisuuksia.


title: Mielenterveyden keskusliitto

text: Keskusliitto omistaa varainhankintayhtiön Oy MTKL Vireä Mieli Ab:n, joka julkaisee Tunne&Mieli -nimistä lehteä. Se kertoo monipuolisesti ja luotettavasti mielenterveydestä, kehon ja mielen hyvinvoinnin yhteyksistä, ihmissuhteista ja henkisestä kasvusta. Liiton jäsenilleen suunnattu lehti on nimeltään Revanssi. Vuosittain liitto viettää marraskuussa valtakunnallista Mielenterveysviikkoa, viikon päätapahtumana on Helsingissä järjestettävät Mielenterveysmessut. Vuosittain julkaistaan myös tutkimuksia ja raportteja. Liitto tarjoaa runsaasti koulutuksia kuntoutujille ja ammattihenkilöstölle.


title: Emmanuel Petit

text: Emmanuel Petit (s. 22. syyskuuta 1970 Dieppe, Ranska) on ranskalainen jalkapalloilija, pelipaikaltaan keskikenttäpelaaja.


title: Emmanuel Petit

text:
Petit pelasi Ranskan maajoukkueessa 63 ottelua ja teki niissä kuusi maalia. Hän edusti Ranskaa
EM-kisoissa vuosina 1992 ja 2000 sekä MM-kisoissa vuosina 1998 ja 2002. Petit saavutti Ranskan riveissä MM-kultaa vuonna 1998 ja EM-kultaa vuonna 2000. Hän teki vuoden 1998 MM-loppuottelun viime hetkillä Ranskan 3–0-voiton sinetöineen maalin. Seuratasolla hän edusti AS Monacoa, Arsenalia, FC Barcelonaa ja Chelseaa.


title: Afrikan yleisurheiluliitto

text: Afrikan yleisurheiluliitto, CAA ("Confédération Africaine d'Athlétisme") on afrikkalaisen yleisurheilun kattojärjestö. CAA toimii IAAF:n alueellisena liittona. Alueellisia liittoja on yhteensä kuusi. CAA koostuu kansallisista yleisurheiluliitoista, jotka ovat IAAF:n jäseniä. Ainoastaan IAAF:n hyväksymät liitot voivat liittyä CAA:n jäseniksi. Tällä hetkellä CAA:an kuuluu 53 kansallista liittoa. Afrikan yleisurheiluliiton päämaja on Dakarissa Senegalissa. CAA:n presidenttinä toimii kamerunilainen Hamad Kalkaba Malboum.


title: Afrikan yleisurheiluliitto

text: CAA järjestää Afrikan alueellisia mestaruuskilpailuja.


title: Luottoluokitus

text: Luottoluokitus on arvio velallisen, esimerkiksi valtioiden, kuntien tai yritysten, kyvystä selviytyä taloudellisista velvoitteistaan, toisin sanoen luokittaja pyrkii ilmoittamaan suhteellisen todennäköisyyden, joka yrityksellä on joutua maksukyvyttömyystilaan.


title: Luottoluokitus

text: Luottoluokitus voi vaikuttaa yrityksen lainaaman rahan hintaan riippuen luotonantajien ja velallisen välisestä suhteesta ja informaation määrästä. Yleensä saman luokittajan heikompi luokitus edellyttäisi korkeampaa korkoa kuin parempi luokitus.


title: Luottoluokitus

text: Luottoluokitus voi olla julkinen tai ei-julkinen. Julkinen luottoluokitus palvelee yleensä velallisen tai velkakirjojen liikkeeseenlaskijoiden tarpeita helpottamalla velkakirjojen vertailukelpoisuutta sekä tarjoamalla luottokelpoisuuden seurannan laajalle sijoittavalle yleisölle. Julkinen luokitus on tarkoitettu sijoituspäätösten taustainformaatioksi. Julkisia luokituksia käytetään usein rahoitussopimusten ja rahoitusalan vakioehdoissa ja myös lainsäädännössä. Tavallisessa kielenkäytössä luottoluokituksella tarkoitetaan usein yleisölle annettavia julkisia luottoluokituksia. Julkinen luottoluokitus on vain suuremmilla yrityksillä, pienempien luottokelpoisuuden arvioi erikseen kukin lainanantaja. Luottoriskin kanssa korreloivat kannattavuus, nettovelkaantumisaste ja omavaraisuusaste.


title: Luottoluokitus

text: Ei-julkinen luottoluokitus palvelee tavallisesti yksittäisen tai useamman yksittäisen luotonantajan tarvetta hankkia lisäinformaatiota velallisista ja velkakirjoista. Luottoluokitus ja seuranta voidaan tilata erikoistuneelta luokitusyhtiöltä, mutta esimerkiksi pankeilla on usein käytössään sisäinen luottoluokitusjärjestelmä oman luotonannon tarpeita varten.


title: Luottoluokitus

text: Yrityksen luottoluokitus ilmoitetaan yleensä kirjainyhdistelmillä. Esim. 1) S&P-luokitukset AAA, AA, A, BBB, BB, B, CCC, CC, C, D ja 2) Moody's-luokitukset Aaa, Aa, A, Baa, Ba, B, Caa, Ca, C, D sekä 3) Fitch-luokitukset... S&P-luokat AAA-BBB ja Moody's-luokat Aaa-Baa ovat keskitason yläpuolella (investement grade), S&P-luokat BB-D ja Moody's-luokat Ba-D ovat roskalainaluokkaa (high yield). Luokassa D kohde on käytännössä ajautunut konkurssiin. Tällöin on todennäköistä, että lainanantaja menettää koko velkapääoman tai ainakin osan siitä.


title: Luottoluokitus

text: Luottoluokituksia määrittävien yhtiöiden samankaltaisilta vaikuttavat koodit eivät ole verrattavissa toisiinsa. Eri luottoluokitusyhtiöiden ilmoittamia luokituksia voi verrata vain jos tiedetään ko. yhtiön kirjainyhdistelmien edustamien maksukyvyttömyystodennäköisyyksien lukuarvot.


title: Luottoluokitus

text: Esimerkiksi kansainvälisen luottoluokittajan Standard & Poor'sin koodi AAA tarkoittaa, että vuoden aikavälillä kyseisen koodin saaneen yrityksen todennäköisyys joutua maksukyvyttömyystilaan on 2:10000. BBB-koodi tarkoittaa, että 23 yritystä 10 000:sta joutuu maksukyvyttömyystilaan vuoden sisällä.


title: Luottoluokitus

text: Keskivertosuomalaisyrityksen todennäköisyys joutua maksukyvyttömyystilaan vuoden aikavälillä vuonna 2005 oli arviolta 112:10000, eli Standard & Poor'sin koodi BB.


title: Luottoluokitus

text: Luottoluokituksia on erityyppisiä eri tarkoituksiin. Ne voidaan jakaa lyhytaikaisen ja pitkäaikaisen luotonannon perustana käytettäviin.


title: Luottoluokitus

text: Lyhyen ajan luottoluokitukset tehdään yleensä koneellisesti. Luottoluokitusta määritettäessä otetaan huomioon muun muassa maksuhäiriötiedot, tilinpäätöstiedot, yrityksen perustamisajankohta, omistajat ja heidän muut yrityskytköksensä. Tavarantoimittajat käyttävät lyhyen ajan luottoluokituksia. Hyvin lyhytaikaisen luotonannon perusteena käytettäviä luokituksia kutsutaan myös nimellä yrityksen luottotiedot. Luottotietojen toimittamiseen ovat erikoistuneet Suomen Asiakastieto ja Soliditet Finland. Niitä käytetään toimitusluottojen perusteena.


title: Luottoluokitus

text: Pitkän ajan luottoluokitukset tekee analyytikko: analyytikko perehtyy useamman viikon ajan yritykseen, sen historiaan ja tulevaisuuden näkymiin sekä yleisesti toimialan tilanteeseen ja näkymiin. Kansainväliset luokittajat Standard & Poor's ja Moody's ja Suomessa Fennorating Oy tekevät pitkän ajan luottoluokituksia joukkovelkakirjalainamarkkinoiden käyttöön. Suomessa pankit tekevät pitkän ajan luottoluokituksia omaan käyttöönsä.


title: Luottoluokitus

text: Hallitsevia luottoluokitusyhtiöitä yrityslainoissa, kiinteistövakuusarvopapereissa ynnä muussa ovat Standard & Poor's (93 % yrityslainoista), Moody's (95 %) ja Fitch (37 %)


title: Luottoluokitus

text: Professori Frank Partnoyn mukaan Yhdysvaltojen arvopaperivalvojaviranomainen SEC on vuodesta 1975 estänyt luottoluokittajien vapaan kilpailun ja käytännössä pakottaa rahoituslaitokset ostamaan arvopapereita S&P:n, Moody's:n ja Fitchin luokitusten mukaan. EU:n talouskomissaari Olli Rehn kritisoi, että luottoluokittajat toimivat ”amerikkalaisen finanssikapitalismin ehdoilla”..


title: Luottoluokitus

text: SEC:n komissaari Kathleen Caseyn mukaan nämä luottoluokittajat toimivat pitkälti kuin Fannie Mae, Freddie Mac ja muutkin yritykset, jotka hallitsevat markkinoita siksi, että valtio suosii niitä muihin yrityksiin nähden. Suuret luottoluokittajat toimivat täysin johdonmukaisesti niinä 2000-luvun alun vuosina, joina ne antoivat tuhoisan harhaanjohtavia luokituksia ja tekivät historiallisen suuret voitot. Vuonna 2008 Casey esitti turhaan kansallisesti tunnustettujen luottoluokittajien (NRSRO) aseman poistamista SEC:n säännöistä.


title: Luottoluokitus

text: Partnoyn mukaan sääntelijöiden tulisi luottaa ennemmin luottoriskien swap-markkinoihin kuin NRSRO:ihin. Myös esimerkiksi professori Lawrence White (NYU) on vaatinut NRSRO-sääntöjen ja -lakien poistamista. Luottoluokittajien omat kilpailevat ehdotukset eivät sisällä mitään kilpailun vapauttamista vaan päinvastoin lisäsääntöjä, jotka vaikeuttaisivat entisestään uusien yritysten tuloa luokitusmarkkinoille.


title: Luottoluokitus

text: Samantapaista sääntelyä on ollut ainakin 1930-luvulta asti. Esimerkiksi vuonna 1931 Yhdysvaltojen pankkisääntelyviranomainen päätti, että sen valvomat pankit saivat kirjata investment-luokitetut arvopaperit nimellishintaan alemman markkinahinnan sijaan.


title: Luottoluokitus

text: Vuonna 1968 New Yorkin osavaltion rahoitusjohtaja Roy Goodman luonnehti luottoluokittajien valtaa ”raamatulliseksi”, ja sittemmin niiden valta on kasvanut monin verroin..


title: Józef Maria Bocheński

text: Józef Franciszek Emanuel Lansdorff de Rawicz Bochenski (katolisella nimeltään Innocentius Maria Bochenski, s. 30. elokuuta 1902 Czuszów, Puola – 8. tammikuuta 1995 Freiburg, Sveitsi) oli puolalainen dominikaanimunkki, loogikko ja katolinen filosofi.


title: Józef Maria Bocheński

text: Bochenski opiskeli lakia Lwów'ssa ja taloustiedettä Poznańissa vuosina 1920–1926. Vuonna 1927 hänestä tuli dominikaanimunkki. Vuosina 1928–1931 hän opiskeli filosofiaa Freiburgissa Sveitsissä, 1931–1934 teologiaa Roomassa ja suoritti molemmista aineista loppututkinnon. Vuosina 1934–1940 hän opetti logiikkaa Collegium Angelicumissa Roomassa.


title: Józef Maria Bocheński

text: Toisen maailmansodan aikana 1939 hän toimi sotilaspappina Puolan armeijassa. Hän joutui sotavangiksi mutta onnistui pakenemaan Roomaan. Hän toimi sotilaspappina ensin Ranskassa ja myöhemmin Englannissa sekä taisteli sotilaana Italiassa vuonna 1944.


title: Józef Maria Bocheński

text: Vuosina 1945–1972 hän toimi 1900-luvun filosofian professorina Freiburgin yliopistossa. Yliopiston rehtorina hän toimi vuosina 1964–1966.


title: Józef Maria Bocheński

text: Bochenskin erikoistumisalueita olivat logiikan historia ja neuvostoliittolainen filosofia. Hän kirjoitti useita tunnettuja teoksia 1900-luvun filosofiasta. Hän perusti Freiburgin Itä-Euroopan instituutin. Hän julkaisi neuvostoliittolaista filosofiaa käsittelevää lehteä sekä marxilaista filosofiaa käsittelevää Sovietica-kirjasarjaa.


title: De Havilland D.H.98 Mosquito

text: de Havilland D.H.98 Mosquito on toisen maailmansodan aikainen brittiläinen kaksimoottorinen sotilaslentokone. Mosquitoa valmistettiin vuosien 1940 ja 1950 välillä kaikkiaan 7 781 kappaletta. Britannian lisäksi sitä valmistettiin myös Kanadassa ja Australiassa. Koneen useita eri malleja käytettiin muun muassa päivä- ja yöhävittäjänä, hävittäjäpommittajana, pommittajana ja tiedustelukoneena. Se oli erinomainen lentokone ja suoriutui useimmista tehtävistä erittäin hyvin.


title: De Havilland D.H.98 Mosquito

text: Mosquiton rakenteen erikoisuus oli, että se oli valmistettu pääosin vanerista; syynä oli sodan aikainen alumiinipula. Koneeseen käytettiin koivusta ja balsasta tehtyä erikoisvaneria, joka oli kevyempää ja vahvempaa kuin normaali vaneri. Varsin edistyksellisessä menetelmässä rungon puolikkaat valmistettiin liimaamalla muotin päällä ja varusteltiin koneen järjestelmillä ennen yhteenliittämistä. Tällainen runkovalmistus voitiin hajauttaa jopa kalustetehtaisiin.


title: De Havilland D.H.98 Mosquito

text: Moottoreina koneessa oli Rolls-Royce Merlin-V12-moottorit. Parasta Mosquitossa oli sen suorituskyky. Kone oli erittäin nopea, eikä se pommikoneena toimiessaan tarvinnut omasuoja-aseistusta, koska se pystyi karistamaan nopeudellaan vihollishävittäjät kannoiltaan. Ensilennolla kone osoittautui jopa sen aikaista Spitfirea nopeammaksi. Toimiessaan yösaattohävittäjänä pommikoneille, sillä oli myös nopeutensa ansiosta etulyöntiasema hitaampiin saksalaisiin yöhävittäjiin. Luftwaffen johtoa ärsyttivät Mosquitojen häirintäoperaatiot, joita varten varattiin tuloksetta hävittäjälaivueita.


title: De Havilland D.H.98 Mosquito

text:
De Havilland ehdotti aseistamatonta, puurakenteista ja suorituskykyistä pommitus- ja tiedustelukonetta syksyllä 1938.
Rakentamistapaa oli 1937 käytetty De Havilland D.H 91 Albatros postinkuljetus- ja matkustajakoneessa, jota ehdittiin valmistaa 7 kpl ennen sodan aiheuttamaa keskeyttämistä.


title: De Havilland D.H.98 Mosquito

text:
Mosquito lensi ensilentonsa 25. marraskuuta 1940.
Se oli alussa halpa, sekä yksityisenä kokeiluna synnytetty. Siipirakenne oli liimattua koivu-balsapuuta, mikä teki siivestä kevyen mutta kestävän. Alussa RAF:n ylemmät upseerit eivät hyväksyneet sitä. Puinen kone, jossa ei ollut puolustusaseistusta ja jossa luotettiin pelkästään suorituskykyyn oli radikaali. Ehdotus otettiin esiin uudelleen sodan sytyttyä. Osasyynä oli huoli strategisten metallien riittävyydestä Saksan sukellusveneuhan vuoksi. Sen tärkeysjärjestys vaihteli maihinnousun uhan kiirehtiessä tuotannossa olevien tyyppien massavalmistusta.


title: De Havilland D.H.98 Mosquito

text: Lentokone osoitti lopulta monikäyttöisyytensä hävittäjänä, pommittajana ja tiedustelukoneena. Konetyyppi oli inhottu sekä Luftwaffessa että väestön keskuudessa, sillä se oli rakenteensa ansiosta vaikea havaita tutkalla ja suorituskykyisenä kykeni välttämään hävittäjiä. Pienin osastoin tai yksittäin tehdyt yölliset hyökkäykset aiheuttivat väestöä raivostuttavia ilmahälytyksiä.


title: De Havilland D.H.98 Mosquito

text:
Mosquitoon asennettiin Oboe-tarkkuussuuntimet, joilla se pystyi Pathfinder-toimintaan. Kone merkitsi perässä seuraaville pommittajavirroille sopivat pommituskohteet merkkisoihtujen avulla. Yöhävittäjäversioon tulivat
tutkan lisäksi "Serrate"- ja "Perfectos"- laitteet. "Serrate" ilmaisi ja paikansi saksalaisten yöhävittäjien tutkalähetteen, "Perfectos" omakonetunnuksen lähetteen.


title: De Havilland D.H.98 Mosquito

text: Ensimmäinen Mosquiton malli oli PR.I, jossa oli kamera tiedustelukuvien ottamista varten. Mallissa PR.VIII oli uudet kaksivaiheisella ahtimella varustetut versiot moottorista; suorituskyky suurissa korkeuksissa parani selvästi. Mallissa PR.XVI oli paineistettu ohjaamo ja toisen moottorin pyörimissuunta oli vaihdettu jotta moottorien väännöt kumoaisivat toisensa. Lisäksi koneen pommikuiluun oli asennettu kolme lisäpolttoainesäiliötä.


title: De Havilland D.H.98 Mosquito

text: Pommikoneversiossa B.IV oli lasinen nokka pommitähtäintä varten. Koneessa ei ollut puolustusaseistusta, koska sitä ei tarvittu koneen nopeuden ansiosta ja se olisi tuonut vain lisää painoa. Koneessa oli kaksiosainen pommikuilu, jossa se pystyi kuljettamaan yhteensä neljä 227 kg pommia.


title: De Havilland D.H.98 Mosquito

text: Mallissa B.V oli siipiin lisätty ripustimet 227 kg pommeille tai lisäpolttoainesäiliöille. Mallissa B.IX oli uudet kaksivaiheisella ahtimella varustetut versiot moottorista; suorituskyky suurissa korkeuksissa parani selvästi. Mallissa B.XVI oli paineistettu ohjaamo ja toisen moottorin pyörimissuunta oli vaihdettu jotta moottorien väännöt kumoaisivat toisensa. Lisäksi koneeseen voitiin asentaa pullistettu pommiluukku yhden järeän Barnes Wallisin suunnitteleman 1800 kg pommin kuljettamista varten.


title: De Havilland D.H.98 Mosquito

text: Ensimmäinen yöhävittäjäversio koneesta oli NF.II. Koneessa oli nokassa tutka vihollislentokoneiden havaitsemiseksi yöllä ja aseistuksena oli neljä 20 mm tykkiä nokan alla sekä neljä .303 (7,7 mm) kaliiperin konekivääriä nokassa. Kone otettiin käyttöön joulukuussa 1941.


title: De Havilland D.H.98 Mosquito

text: Mallissa NF.XII oli kehittyneempi senttimetriluokan taajuudella toimiva tutka. Uuden AI.Mk IX -tutkan antennin takia nokan konekiväärit jouduttiin poistamaan, jolloin aseistukseksi jäi neljä 20mm tykkiä. Mallissa NF.XVII oli vielä uudempi tutka. Mallissa NF.XIX oli uudemmat Merlin 25 -moottorit. Mosquito-yöhävittäjillä saavutettiin sodan aikana noin 600 ilmavoittoa ja ammuttiin alas 486 V1-ohjusta.


title: De Havilland D.H.98 Mosquito

text: Malli FB.VI kehitettiin hävittäjä-pommittajaksi. Yöhävittäjän aseistus säilytettiin ja taaempi pommikuilu otettiin käyttöön. Sinne mahtui kaksi 227 kg pommia. Lisäksi siipiin lisättiin ripustimet kahdelle 227 kg pommille. Jotkut hävittäjä-pommittajamallit aseistettiin myös raketeilla. Rakettien osuminen varmistettiin ampumalla 20 mm tykeillä juuri ennen laukaisua: kun tykkien ammukset osuivat maaliin, oli oikea hetki laukaista raketit. Menetelmän kehitti uusiseelantilainen majuri E. W. Tacon Bristol Beaufighter -koneella


title: De Havilland D.H.98 Mosquito

text: Mallissa FB.XVIII 20mm tykkien tilalla oli yksi 57. mm:n Molins -tykki. Ase oli muunnos QF 6 pdr -panssarintorjuntatykistä. Versiota valmistettiin 25 kpl rannikkolennostolle ja se oli tarkoitettu hyökkäyksiin sukellusveneitä ja pinta-aluksia vastaan. Siinä oli lisäpanssarointia miehistön ja moottoreiden suojaksi. Rakettien vaihtoehtona oli kaksi 227 kg:n pommia tai kaksi 454 litran lisäpolttoainesäiliötä.


title: De Havilland D.H.98 Mosquito

text: Tykki yhdessä rakettien kanssa antoi Mosquitolle erinomaisen tulivoiman. Vaikka kanuuna kykeni puhkomaan sukellusveneiden kylkiä vaivatta, sen laukaisu vaati tasaisen tähtäyksen, joka raketteja käytettäessä oli hyödytön niiden joka tapauksessa kehnon tarkkuuden takia. Lisäksi tykkiä vailla lentävät Mosquitot eivät joutuneet kantamaan mukanaan tykin ja sen ammusten tuottamaa lisäpainoa.


title: De Havilland D.H.98 Mosquito

text: Yksi tykillä varustettu Mosquito tuhosi saksalaisen hävittäjälaivan Biskajanlahdella. Alus jäi kellumaan paikalleen koneisto hajalle ammuttuna, ja kaksi paikalle kutsuttua puolalaista B-24 Liberator -pommittajaa upotti sen. Mosquito-lentue 140. suoritti onnistuneen tarkkuuspommituksen Gestapon päämajaan Kööpenhaminan keskustassa 21. maaliskuuta 1945. Samoin hyökättiin: niin V-1 ja V-2 kostoaseitten laukaisutukikohtia vastaan, kuin Gestapon päämajaa vastaan Haagissa.


title: De Havilland D.H.98 Mosquito

text: Konetta käytettiin myös arvokkaan rahdin kuljettamiseen, mutta se tehtiin koneen normaaleilla malleilla; erillistä kuljetuskonemallia koneesta ei ollut. Koska Mosquiton tiedusteluversiot olivat nopeita (685 km/h), ja kykenivät lentämään korkealla (13 100 m): niin ne olivat käytännöllisiä näihin tehtäviin.


title: De Havilland D.H.98 Mosquito

text: Osaa tämän tyypin koneista käytettiin etsimään Liittoutuneiden pommituslennostolle pommituskohteita Akselivaltojen alueelta. Nämä Polunlöytäjiksi kutsutut koneet etsivät kohteensa Oboe-tarkkuussuuntimien avulla, sekä merkitsivät kohteensa sitten havainnointisoihtuja eli merkkivaloja käyttäen. Muita suunnistukseen käytettyjä apulaitteita olivat briteillä, sekä H2S että GEE.


title: De Havilland D.H.98 Mosquito

text: Pohjoismaista Norja ja Ruotsi käyttivät tätä konetyyppiä. Ruotsi osti vuonna 1948 60 kappaletta N.F. Mark XIX -yöhävittäjiä. Ruotsin ilmavoimien mallitunnus konetyypille oli J30.


title: Yokozuna

text: Yokozuna (横綱, suomennetaan usein sanalla suurmestari) on korkein arvo, jonka sumopainija voi saavuttaa. Arvoa voi pitää hallussaan useampikin aktiivinen sumopainija. Yokozuna ja toiseksi korkein arvo ōzeki (大関, suomennetaan usein sanalla mestari) ovat arvoja, joita ei voi menettää yhden tappiollisen turnauksen johdosta. Yokozunan ja ōzekin arvot on vuodesta 1951 lähtien myöntänyt Japanin ammattisumoliitto. Yokozunan arvoa ei voi menettää lainkaan, mutta jos yokozuna menestyy heikosti, hänen odotetaan vetäytyvän aktiivisesta ottelemisesta.


title: Yokozuna

text: Suurmestariksi korottamisesta päätti perinteisesti kumamotolainen Yoshida Tsukasan suku. Yoshida Zenzaemon oli vuonna 1789 suvun päämies ja Edossa (nykyisessä Tokiossa) toimiva ammattisumopromoottori hänen myöntäessään mestareille Tanikaze ja Onogawa oikeuden (yokozuna menkyo, 横綱免許) tulla esitellyksi yleisölle erillään muista painijoista pitäen samalla yllään seremoniallista suurmestarin vyötä, tsunaa (綱). Yoshida pyrki tällä tavoin nostamaan ōzumōn arvostusta varsinkin valtaapitävien keskuudessa. Käytäntö ei kuitenkaan ottanut tuulta purjeisiinsa ja kuluikin yli 40 vuotta ennen kuin seuraava vastaava oikeus myönnettiin Ōnomatsulle.


title: Yokozuna

text: Lähes koko 1800-luvun ajan suurmestarin arvo pysyi alisteisena mestarin arvolle. Suurmestari oli vain mestari, jolla oli Yoshidojen myöntämä oikeus esittää erityinen seremonia dohyōlle noustessaan. Vasta suurmestari Nishinoumi I:n vaatimuksesta toukokuussa 1890 suurmestarit alettiin merkitä mestareista erilleen virallisissa rankinglistoissa. Vuonna 1900 yhdeksäntenä suurmestarilisenssin saanut (ja 12. yokozunaksi laskettu) Jinmaku Kyugoro pystytytti viisi vuotta asian puolesta kampanjoituaan suurmestareille 20-tonnisen muistopaaden Tomioka Hachimangūn pyhätön alueelle ilman Yoshidan suvun myötävaikutusta.


title: Yokozuna

text: Tuolloinen sumoliitto hyväksyi 1909 suurmestarin arvon erillisyyden mestarin arvosta. Yoshidan suku taipui samaan vasta tammikuussa 1951, jolloin muodostettiin erityinen neuvoa-antava komitea, Yokozuna Shingi Iinkai (横綱審議委員会), ammattisumoyhteisön ulkopuolella olevista miehistä, joiden tehtävänä on arvioida suurmestareiksi tarjolla olevien mestareiden, "tsunatorien", kelpoisuutta suurmestareiksi. Yoshidan suvun asema on enää seremoniallinen, jos sitäkään.


title: Yokozuna

text: Tällä hetkellä (kesäkuussa 2007) aktiivisia yokozunia on kaksi. He ovat mongolialaiset Dolgorsuren Dagvadorj (Долгорсүрэн Дагвадорж), jonka ottelunimi (shikona) on Akinori Asashōryū, ja toukokuussa 2007 ylennetty Munkhbat Davaajargal (Мөнхбатын Даваажаргал), jonka ottelunimi on Shō Hakuhō. He ovat järjestyksessä 68. ja 69. yokozunat.


title: Rolls-Royce Merlin

text: Rolls-Royce Merlin on Rolls-Roycen 1930-luvulla kehittämä lentokonemoottori. Merlin-moottoreita käytettiin paitsi monessa brittiläisessä konemallissa, myös muutamassa yhdysvaltalaisessa konemallissa.


title: Rolls-Royce Merlin

text: Rolls-Royce antoi moottoreilleen päiväpetolintujen nimiä. Nimi ”merlin” tarkoittaa englanniksi ampuhaukkaa ("Falco columbarius").


title: Rolls-Royce Merlin

text: Rolls-Royce valmisti 1920-luvulla V12-tyyppistä vesijäähdytteistä 21,1-litraista Kestrel-moottoria. 1930-luvun alussa Kestrelin seuraajan suunnittelu alkoi käydä ajankohtaiseksi.


title: Rolls-Royce Merlin

text: Rolls-Royce kehitti aluksi Kestrelin pohjalta 22-litraisen ahdetun 750 hv teholuokan Peregrine-moottorin sekä 44-litraisen 24-sylinterisen 1 500 hv teholuokan Vulturen, joka koostui kahdesta X-muotoon yhdistetystä Peregrinestä.


title: Rolls-Royce Merlin

text: Näiden moottorimallien väliin jäi kuitenkin aukko 30 litran ja 1 000 hevosvoiman kokoluokkaan, joten Rolls-Royce alkoi ilman valtion rahoitusta kehittää uutta vesijäähdytteistä 12-sylinteristä 27-litraista PV12-moottoria. PV12 lensi ensilentonsa Hawker Hart -kaksitasoon asennettuna vuonna 1935.


title: Rolls-Royce Merlin

text: Kun uuden sukupolven Hawker Hurricane ja Supermarine Spitfire -hävittäjiä alettiin kehittää vuonna 1936, valittiin PV12 molempien moottoriksi. Niiden myötä PV12-projekti nousi Rolls-Roycen tärkeimmäksi moottorihankkeeksi, ja moottorille annettiin nimi Merlin.


title: Rolls-Royce Merlin

text: Ensimmäiset Merlin-moottorit olivat melko epäluotettavia. Sytytysjärjestelmän magneetoissa oli vikoja ja mäntävaurioita sattui. Moottori oli myös herkkä polttoaineseoksen asetuksille. Käyttötuntien määrän kasvaessa moottorin rakenteeseen syntyi halkeamia. Tämä johtui siitä että kampikammio sekä sylinterilohkot olivat yksi valukappale. Moottorin rakenne suunniteltiin uudelleen siten, että kukin sylinterilohko ja kampikammio valmistettiin erillisinä, mikä ratkaisi ongelman. Tämä versio sai nimen Merlin II.


title: Rolls-Royce Merlin

text: Moottorin muut luotettavuusongelmat oli ratkaistu ennen sodan alkua, ja moottori olikin yksi sodan luotettavimpia lentokonemoottoreita. Isompia ja tehokkaampia Rolls Royce Vulture- ja Napier Sabre -moottoreita luotettavuusongelmat vaivasivat pahasti sodan aikana, ja joitain koneita suunniteltiin uudelleen käyttämään Merlineitä Vultureiden sijasta. Tällainen oli muun muassa Avro Lancaster – pommikone, jonka prototyyppi muunnettiin kahta Vulture-moottoria käyttävästä Avro Manchester -tyypistä.


title: Rolls-Royce Merlin

text:
Moottorissa oli sylinterinkansien yläpuoliset nokka-akselit ja kaksi imu- ja pakoventtiiliä/sylinteri. Kansi oli lisäksi nk. läpihengittävä eli imusarja ja pakosarja olivat sylinterinkansien vastakkaisilla puolilla. Lisäksi palotilat olivat puolipallon muotoiset, mitä pidetään ihanteellisena rakenteena.
Mahdollisen sytytyshäiriön aiheuttaman polttoaineseoksen syttyminen imusarjassa (ns. takapotku) oli estetty verkkomaisella liekinsammuttimella. Sivuvaikutuksena polttoaineseos sekoittui hyvin, mikä vähentää detonaation mahdollisuutta suurilla tehoasetuksilla.
Moottorin moderni rakenne helpotti osaltaan myöhemmin lisätehon saantia.


title: Rolls-Royce Merlin

text: Sodan aikana moottoria paranneltiin lähinnä ahdinta parantamalla, mutta myös kaasutin kehittyi. Polttoaineen virtauksen katkeaminen negatiivisessa kiihtyvyydessä ratkaistiin takaisinvirtauksen rajoittimella. Muutos toteutettiin maaliskuuhun 1941 mennessä. Vuonna 1943 Bendix kehitti paineistetun kaasuttimen.


title: Rolls-Royce Merlin

text: Uudemmat suurempioktaaniset bensiinilaadut olivat myös olennaisesti mahdollistamassa ahtimien säätämistä suuremmille ahtopaineille ja siten suuremman tehon saavuttamista moottorilla. Sodan loppupuolella Merlin-moottorista saatiinkin yli 1 700 hv tehoja.


title: Rolls-Royce Merlin

text: Myös yhdysvaltalainen Packard alkoi valmistaa Merlin-moottoria lisenssillä, ja moottori osoittautui selvästi paremmaksi kuin aiempi Allisonin valmistama V12-moottori. Packardin valmistamat varaosat eivät kuitenkaan sopineet Rolls-Roycen valmistamiin moottoreihin ja päinvastoin johtuen amerikkalaisten ja brittiläisten tuumamittojen eroista.


title: Rolls-Royce Merlin

text: Sodan loppupuolella Merlin oli jo selvästi pienempi kuin monet muut moottorit. Esimerkiksi Bf 109:n viimeisissä malleissa käytetty DB 605 oli 36 litran kokoinen eli 33 % Merliniä suurempi. Pienestä koostaan huolimatta Merlin ei tehossa hävinnyt merkittävästi kilpailijoilleen.


title: Rolls-Royce Merlin

text: Lista joistakin Merlin-versioista, lista on epätäydellinen ja sisältää vain tärkeimpiä malleja.Pidemmälle kehitetyissä, ns. kyynelkuomuisin kabiinein (ohjaamo) varustetuissa II MS:n loppuvaiheiden Spitfire -malleissa olivat Merlineista kehitellyt voimakkaammat Griffon -moottorit (max. 1 800 hv/Griffon model 65).


title: Rolls-Royce Merlin

text: Comet-, Charioteer- ja Cromwell-panssarivaunuissa käytetty Rolls-Royce Meteor -moottori perustuu Merlin-moottoriin. Koska moottorin massa ei ollut tässä käytössä yhtä kriittinen tekijä, korvattiin useat kevytmetalliseoksesta tehdyt rakenteet edullisemmalla materiaalilla. Moottori on ahtamaton.


title: Rolls-Royce Merlin

text: Suuri määrä Merlinejä on yhä edelleen (2014) käytössä, ja Rolls-Royce valmistaa niihin varaosia tilaustyönä.Viitteet


title: Oseanian yleisurheiluliitto

text: Oseanian yleisurheiluliitto, OAA ("Oceania Athletic Association") on Oseanian alueen yleisurheilun kattojärjestö. OAA toimii IAAF:n alueellisena liittona. Alueellisia liittoja on yhteensä kuusi. OAA koostuu kansallisista yleisurheiluliitoista, jotka ovat IAAF:n jäseniä. Ainoastaan IAAF:n hyväksymät liitot voivat liittyä OAA:n jäseniksi. Tällä hetkellä OAA:han kuuluu 19 kansallista liittoa. Oseanian yleisurheiluliiton päämaja sijaitsee "Hermit Parkissa" (Queensland) Australiassa. OAA:n puheenjohtajana toimii Norfolkinsaarelta kotoisin oleva Geoffrey Gardner.


title: Oseanian yleisurheiluliitto

text: OAA järjestää Oseanian alueellisia mestaruuskilpailuja.


title: Oseanian yleisurheiluliitto

text: Oseanian alueen yleisurheilujärjestöt kokoontuivat ensimmäisen kerran yhteiseen kongressiin 21. elokuuta vuonna 1969 Papua-Uudessa-Guineassa nimellä "Australasian Area Group". Tuolloin alueella oli vain yhdeksän IAAF:n jäsenmaata ja niistäkin kaksi (Fidži ja Uusi-Seelanti) ei halunnut liittyä liittoon. Liiton organisaatio muodostuikin virallisesti vasta kaksi vuotta myöhemmin, nyt nimellä "Oceania Amateur Athletic Association".


title: Etelä-Amerikan yleisurheiluliitto

text: Etelä-Amerikan yleisurheiluliitto, CONSUDATLE ("Confederacion Sudamericana de Atletismo") on Etelä-Amerikan yleisurheilun kattojärjestö. CONSUDATLE toimii IAAF:n alueellisena liittona. Alueellisia liittoja on yhteensä kuusi. CONSUDATLE koostuu kansallisista yleisurheiluliitoista, jotka ovat IAAF:n jäseniä. Ainoastaan IAAF:n hyväksymät liitot voivat liittyä CONSUDATLE:n jäseniksi. Tällä hetkellä CONSUDATLE:en kuuluu 13 kansallista liittoa. Etelä-Amerikan yleisurheiluliiton päämaja sijaitsee Brasiliassa ja sen presidenttinä toimii brasilialainen Roberto Gesta De Melo.


title: Etelä-Amerikan yleisurheiluliitto

text: CONSUDATLE järjestää Etelä-Amerikan alueellisia mestaruuskilpailuja.


title: NACAC

text: NACAC eli Pohjois-Amerikan, Keski-Amerikan ja Karibian yleisurheiluliitto ("North American, Central American and Caribbean Athletic Association") on Pohjois-Amerikan, Keski-Amerikan ja Karibian alueen yleisurheilun kattojärjestö. NACAC toimii IAAF:n alueellisena liittona. Alueellisia liittoja on yhteensä kuusi. NACAC koostuu kansallisista yleisurheiluliitoista, jotka ovat IAAF:n jäseniä. Ainoastaan IAAF:n hyväksymät liitot voivat liittyä NACAC:n jäseniksi. Tällä hetkellä NACAC:iin kuuluu 31 kansallista liittoa. NACAC:n päämaja sijaitsee Jamaikalla ja sen presidenttinä toimii puertoricolainen Victor Lopez.


title: NACAC

text: NACAC järjestää alueellisia mestaruuskilpailuja.


title: NACAC

text: NACAC perustettiin 10. joulukuuta 1988 San Juanissa Puerto Ricossa. IAAF ratifioi peruskirjan vuonna 1989. NACAC on nuorin IAAF:n kuudesta alueellisesta liitosta.


title: Jean Asselborn

text: Jean Asselborn (s. 27. huhtikuuta 1949 Steinfort) on Luxemburgin nykyinen ulkoministeri vuodesta 2004, joka toimi myös maan varapääministerinä vuosina 2004–2013 Jean-Claude Junckerin ollessa pääministerinä. Asselborn edustaa Luxemburgin sosialistista työväenpuoluetta, jonka johdossa hän oli vuosina 1997–2004.


title: Jesse Spencer

text: Jesse Gordon Spencer (s. 12. helmikuuta 1979 Melbourne, Victoria) on australialainen näyttelijä.


title: Jesse Spencer

text: Spencerin ensimmäinen iso roolityö oli Billy Kennedyn rooli australialaisessa saippuasarjassa "Neighbours". Hän esiintyi sarjassa vakituisesti vuodesta 1994 vuoteen 2000 saakka. Hän esiintyi 1990-luvulla myös pienissä rooleissa sarjoissa "Time Trax" ja "Hercules" (äänirooli piirrossarjassa).


title: Jesse Spencer

text: "Neighboursin" jälkeen Spencer on esiintynyt muun muassa elokuvissa "London Cats" ("Winning London", 2001), "Vastavirtaan" ("Swimming Upstream", 2003) ja "Uptown Girls" (2003). Hän myös esitti kolme kappaletta viimeksi mainitun soundtrackilla. Vuosina 2004–2012 hän esitti lääkäri Robert Chaseä yhdysvaltalaisen Foxin draamasarjassa "House" ja vuodesta 2012 hän on esittänyt palomies Matthew Caseyä NBC:n draamasarjassa "Chicago Fire".


title: Jesse Spencer

text: Elokuvien ja television lisäksi Spencer on näytellyt myös teatterissa. Hän on esittänyt muun muassa Terrenceä Sheffield Crucible Theatren esittämässä näytelmässä "The Modernists" ja Peter Pania White Rock Theatren samannimisessä näytelmässä.


title: Jesse Spencer

text: Spencerin vanhemmat ovat Rodney ja Robyn Spencer, jotka perustivat 1980-luvun lopulla nationalistisen poliittisen puolueen nimeltä Australians Against Further Immigration. Spencerillä on kaksi veljeä ja yksi sisko.


title: Jesse Spencer

text: Spencer on seurustellut niin ikään sarjassa "House" näytelleen Jennifer Morrisonin kanssa. He kihlautuivat joulukuussa 2006 Pariisissa, mutta purkivat kihlauksensa elokuussa 2007. Spencer on näytellyt Morrisonin kanssa myös vuonna 2006 ilmestyneessä elokuvassa "Flourish".


title: Vera Rózsa

text: Vera Rózsa [ˈro:ža] (oik. Vera Rózsa-Nordell; 16. toukokuuta 1917 Budapest – 15. lokakuuta 2010 Lontoo) oli unkarilainen laulaja (altto), lauluopettaja ja äänenkäytön konsultti. Hän opiskeli Franz Lisztin musiikkiakatemiassa Budapestissa muun muassa Zoltán Kodályn johdolla. Vuodesta 1955 lähtien hän asui Englannissa.


title: Vera Rózsa

text: Rózsan oppilaisiin kuuluivat muun muassa Sarah Walker, Kiri Te Kanawa, Agathe Martel, Karita Mattila, Tom Krause, Jyrki Niskanen, Martina Bovet, Anne Sofie von Otter, Marie-Adele McArthur, Ildikó Komlósi ja monet muut. Hän oli vaativa opettaja, mutta hän halusi vilpittömästi kehittää opiskelijoidensa lahjoja ja kykyjä huippuunsa. Rózsa piti mestarikursseja Suomessakin.


title: Vera Rózsa

text: Yleisradio on tehnyt dokumenttielokuvan "Vera Rózsa – tähtien äiti" vuonna 1997. Elokuvan ohjasi Tiina-Maija Lehtonen ja tuotti Yle. Sen kesto on 50 minuuttia.


title: Juha-Pekka Pantsu

text: Juha-Pekka Pantsu (s. 1. helmikuuta 1978) on suomalainen futsal-pelaaja. Hän pelasi kaudella 2006-2007 ensimmäisen kautensa Futsal-liigassa espoolaisen GFT:n joukkueessa saavuttaen SM-hopeaa sekä Futsal-cupin voiton.


title: Juha-Pekka Pantsu

text: Lisäksi Pantsu on pelannut maalivahtina jalkapalloa, jossa hän oli kaudella 2006 nostamassa pitkäaikaista seuraansa FC Viikinkejä Ykkösestä Veikkausliigaan. Kaudella 2010 hän toimi Viikinkien maalivahtivalmentajana. Yksitoista kautta Viikingeissä pelannut Pantsu edusti juniorivuosinaan myös FC Kontua sekä HJK:ta. Hän ilmoitti jo ennen kauden 2006 päättymistä jättävänsä Viikingit oltuaan nostamassa seuraa Kolmosesta Veikkausliigaan ja keskittyvänsä yhä enemmän maalivahtivalmennustehtäviin. Kaikkiaan Pantsu pelasi Ykköstä Viikingeissä 69 ottelua. Pantsu siirtyi elokuun 2007 lopussa loppukaudeksi lainalle Ykkösessä pelaavan Atlantiksen joukkueeseen Adam Highfieldin siirryttyä talvikaudeksi kotimaansa Uuden-Seelannin liigaan ja Unisa Banguran kärsiessä polvivammasta.


title: Vuosaaren liikuntapuisto

text: Vuosaaren liikuntapuisto on Nordsjön kartanon pohjoispuolelle suunniteltu ja osittain rakennettu liikuntapuisto. Alueella on kaksi tonttia urheiluhalleja varten. Puistossa on useampi jalakapallokenttä, skeittiparkki, ulkokuntosali ja alue katukoripalloa varten. Alueelle aiotaan vielä rakentaa parkkipaikka ja muutama uusi kenttä. Puiston vieressä on jäähalli, Aimo Mäkinen Areena sekä Planmeca Golf Areena. Puiston rakentaminen aloitettiin vuonna 2007.


title: Vuosaaren liikuntapuisto

text: Alueelle rakennettiin vuosina 2009 2011 kaksi kumirouhetekonurmikenttää.


title: Vuosaaren liikuntapuisto

text: Liikuntapuiston koillispuolella oli Vuosaaren vedenpuhdistamo. Staran tukikohta on entisen puhdistamoalueen pohjoisosassa liikuntapuiston ja golfkentän välissä. Tukikohta käyttää entisiä puhdistamorakennuksia.


title: Vuosaaren liikuntapuisto

text: Helsingin kaupungin tavoitteena on saada urheilupuisto valmiiksi vuoden 2019 loppuun mennessä.


title: Jari Europaeus

text: Jari Europaeus (s. 29. joulukuuta 1962 Helsinki) on suomalainen jalkapallovalmentaja ja entinen jalkapalloilija. Hän oli pelipaikaltaan keskuspuolustaja.


title: Jari Europaeus

text: Europaeus edusti Helsingin Jalkapalloklubia, Rovaniemen Palloseuraa, Gefleä ja Östersiä. Suomen A-maajoukkueessa hän pelasi 56 ottelua, ja toimi välillä joukkueen kapteeninakin.


title: Jari Europaeus

text: Europaeus on suorittanut Suomen Palloliiton korkeimman valmentajatutkinnon pro-JVK:n. Hän valmensi Atlantista lokakuuhun 2000 asti, kunnes hänet korvattiin Markku Palmroosilla. Kaudesta 2005 hän valmensi Viikinkejä, ja kauden 2006 päätteeksi seura nousi hänen johdollaan Veikkausliigaan. Europaeuksella oli seuran kanssa sopimus kausista 2007–2008. Viikinkien kausi liigassa päättyi kuitenkin karsinnoissa putoamiseen Rovaniemen Palloseuralle, joten kauden 2007 päätyttyä Viikingit ja Europaeus sopivat sopimuksensa purkamisesta.


title: Uno von Schrowe

text: Uno Otto Gabriel von Schrowe (28. tammikuuta 1853 Hartola – 1. lokakuuta 1886 Görbersdorf, Sleesia, Saksa) oli Itä-Hämeen ensimmäinen nimeltä tunnettu taiderunoilija.


title: Uno von Schrowe

text: Von Schrowen vanhemmat olivat nimismies Johan Henrik von Schrowe ja Charlotta Sjöholm. Lääkäri ja valtiopäivämies J. G. von Schrowe oli hänen veljensä. Von Schrowe pääsi ylioppilaaksi 1872 Jyväskylän suomalaisesta alkeisopistosta, suoritti jumaluusopin ja humanististen ainiden opintoja Helsingin yliopistossa ja valmistui opettajakandidaatiksi 1881. Hän työskenteli toimittajana Suomen Kuvalehdessä (1876–1880), valtiopäivien pikakirjoittajana (1877–1878), opettajana Porin yksityislyseossa (1882–1885) sekä Turussa, Heinolassa ja lyhyen aikaa Porvoossa, ennen kuin sairastui keuhkotautiin.


title: Uno von Schrowe

text: Von Schrowe julkaisi runoja sanoma- ja aikakauslehdissä ja suomensi saksalaisia runoja. Häneltä ilmestyi postuumina WSOY:n julkaisemana runokirja "Runoja" vuonna 1913. Kokoelmassa on noin 80 alkuperäistä ja suomennettua runoa. Von Schrowe oli ensimmäinen itähämäläinen kotiseutuaiheita käsitellyt runoilija, tunnetuimpia hänen runoistaan lienevät "Oi terve, Magyar", "Pieni mierolainen" sekä balladi "Morsian".


title: Sinihoki

text: Sinihoki eli hoki ("Macruronus novaezelandiae") on kaupallisesti tärkeä avomeren turskakala.


title: Sinihoki

text: Täysikasvuisen sinihokin pituus on 60–120 cm ja paino 7 kiloa. Hoki voi elää 20–25 vuoden ikäiseksi, mutta runsaasta kalastuksesta johtuen vain harvat selviävät yli 15-vuotiaaksi.


title: Sinihoki

text: Sinihokin koko ruumis on siniharmaa. Toinen selkäevä, pyrstöevä ja peräevä ovat sulautuneet yhteen teräväksi pyrstöksi. Ruumis on ohut ja leuat ovat isot.


title: Sinihoki

text: Sinihokia tavataan Tyynellämerellä Uuden-Seelannin ja eteläisen Australian vesissä. Ne elävät 10 – 1 000 metrin syvyydessä, mutta aikuisten kalojen elinalue on n. 400 metrin syvyydessä ja nuoret suosivat matalampaa vettä, joten niitä voi nähdä parvina jokien edustalla ja lahdissa.


title: Sinihoki

text: Sinihoki syö enimmäkseen äyriäisiä, pieniä kaloja ja mustekaloja.


title: Sinihoki

text: Sinihokien kutuaika kestää kesäkuusta syyskuuhun, jolloin naaraskalat voivat laskea jopa miljoona mätimunaa. Hokikala saavuttaa sukukypsyyden 4–7 vuoden iässä eli melko myöhään.


title: Sinihoki

text: Sinihokeja pyydetään pohjatroolilla 300–600 metrin syvyydessä. Kutuaikana niitä troolataan myös ylempää. Suurin osa kalasta mydään tuoreena, pakastettuna tai kalapuikkoina, ja sen voi valmistaa monella eri menetelmällä. Sen lihaa saa myös MSC-sertifioituna pakasteena. WWF Suomi ja monet kansainväliset yhdistykset kuten Greenpeace ovat listanneet sinihokin ns. punaiselle listalle: sen syömistä tulisi välttää. Syynä tähän on ylikalastus ja kalastustapa eli pohjatroolaaminen, joka tuhoaa merenpohjan ekosysteemejä ja ottaa suuret määrät sivusaalista.


title: Markku Kanerva

text: Markku Tapio Kanerva (s. 24. toukokuuta 1964 Helsinki) on suomalainen jalkapallovalmentaja ja entinen jalkapalloilija. Pelipaikaltaan hän oli keskuspuolustaja. Joulukuusta 2016 alkaen Kanerva on toiminut Suomen jalkapallomaajoukkueen päävalmentajana. Hän on toiminut pelaaja- ja valmentajauriensa välissä myös peruskoulunopettajana.


title: Markku Kanerva

text: Peliurallaan Kanerva pelasi topparina ja laitapakkina. Otteluita pääsarjatasolla kertyi 291 ja maaleja 29. Hän pelasi Helsingin Jalkapalloklubissa 13 kautta (1983–1990 ja 1994–1998) ja Finnairin Palloilijoissa yhden kauden (1993). Viimeisellä kaudellaan Kanerva myös pelasi HJK:ssa Mestarien liigaa. Kaudet 1991–1992 Kanerva pelasi Ruotsissa IF Elfsborgin joukkueessa.


title: Markku Kanerva

text: Suomen A-maajoukkuetta Kanerva edusti 59 kertaa ja teki yhden maalin.


title: Markku Kanerva

text: Valmennusuransa Kanerva aloitti 2001 HJK:ssa apulaisvalmentajana. Hän toimi kausina 2001-2002 Jyrki Heliskosken ja Keith Armstrongin apuvalmentajana. Päävalmentajadebyyttinsä Kanerva teki 2003 FC Viikinkien peräsimessä. Seuraavana vuonna hän siirtyi Suomen alle 21-vuotiaiden maajoukkueen päävalmentajaksi. Kanervan johdolla Suomen nuoret selvisivät ensi kertaa historiassaan ikäluokan EM-kisoihin 2009. Lopputurnauksessa Suomen tie katkesi alkulohkoon.


title: Markku Kanerva

text: Vuonna 2009 Kanerva valittiin vuoden valmentajaksi Suomen urheilugaalassa.


title: Markku Kanerva

text: Marraskuun lopussa 2010 Kanerva nimitettiin Suomen A-maajoukkueen apulaisvalmentajaksi vuoden 2011 kattavalla sopimuksella. Tammikuussa 2011 Palloliitto ilmoitti Kanervan toimivan A-maajoukkueen päävalmentajana keväällä 2011 pelattavissa kolmessa maaottelussa.


title: Markku Kanerva

text: Mixu Paatelaisen saatua potkut kesäkuussa 2015 Palloliitto kertoi, että Kanerva toimii A-maajoukkueen päävalmentajana vuoden 2015 loppuun saakka. Hänen apuvalmentajinaan toimivat Jonatan Johansson ja Mika Nurmela. Kanervan johdolla Suomi voitti jäljellä olevissa EM2016-karsintaotteluissa Kreikan ja Färsaaret sekä pelasi tasan Romanian ja Pohjois-Irlannin kanssa.


title: Markku Kanerva

text: Hans Backen tultua A-maajoukkueen päävalmentajaksi vuoden 2016 alussa Kanerva jatkoi uraansa apuvalmentajana. Backen potkujen jälkeen joulukuussa 2016 Kanerva nostettiin jälleen päävalmentajaksi, tällä kertaa pidemmällä kolmevuotisella sopimuksella, joka sisältää myös option vuoden 2020 EM-kilpailuista. Hänen valmennusryhmäänsä kuuluvat myös Simo Valakari, Jonatan Johansson ja Antti Niemi.


title: Otsola (Kotka)

text: Otsola on Kotkan kaupunginosa, joka sijaitsee kaupungin itäosassa valtatien 7 eteläpuolella. Otsolaan kuuluu myös Mäntykankaan asuinalue. Kaupunginosan alueella sijaitsee Kumparepuisto, joka toimii laskettelu- ja näköalapaikkana.


title: Otsola (Kotka)

text: Otsola on pääosin omakotitaloaluetta, mutta siellä on myös joitakin rivitaloalueita. Otsola oli Karhulan kauppalanosa vuosina 1951–1976, jolloin alue on pääosin rakennettu. Kumparepuiston itäpuolella on kaupunginosan uusinta pientaloaluetta.


title: Avard Moncur

text: Avard Moncur (s. 2. marraskuuta 1978 Nassau, Bahama) on bahamalainen pikajuoksija.


title: Avard Moncur

text: Moncur osallistui Sydneyn olympialaisiin 2000, joissa karsiutui 400 metrin juoksun välierissä. Bahaman pitkän viestin joukkueessa hän sijoittui alun perin neljänneksi. Viestin voittanut Yhdysvallat hylättiin myöhemmin Antonio Pettigrew'n dopingtapauksen vuoksi ja Bahama nousi kolmanneksi.


title: Avard Moncur

text: Vuonna 2001 Moncur voitti matkan maailmanmestaruuden Edmontonin MM-kisoissa ajalla 44,64. Hän oli samoissa kisoissa mukana Bahaman 4 × 400 metrin viestijuoksujoukkueessa. Joukkue juoksi alun perin toiseksi, mutta myöhemmin Yhdysvaltain joukkueen hylkäyksen takia nousi voittajaksi. Seuraavana vuonna hän juoksi Kansainyhteisön kisoissa kolmanneksi ja GP-finaalissa neljänneksi. Hän karsiutui Pariisin MM-kisoissa henkilökohtaisen matkan välierissä, mutta viestissä Bahama juoksi maaliin neljäntenä. Myöhemmin Yhdysvaltojen ensimmäisenä maaliin tullut joukkue hylättiin jälleen doping-rikkeen takia, ja Bahama nousi näin pronssille. Helsingin MM-kisoissa 2005 Moncur oli mukana Bahaman MM-hopeaa voittaneessa viestijoukkueessa. Kansainyhteisön kisoissa 2006 hän karsiutui 400 metrin välierissä. Osakan MM-kisoissa 2007 Moncur sijoittui 400 metrillä kahdeksanneksi ja saavutti jälleen MM-hopeaa viestissä. Pekingin olympialaisissa 2008 hän juoksi alkuerissä Bahaman pitkän viestin joukkueessa ja saavutti hopeaa, kun Bahama juoksi loppukilpailussa toiseksi.


title: Unkarin Grand Prix 1999

text: Unkarin Grand Prix 1999 oli Formula 1 -sarjan osakilpailu, joka ajettiin 15. elokuuta 1999 Hungaroringillä, Unkarissa. Kilpailun voitti paalulta kisaan startannut Mika Häkkinen, joka johti kilpailua alusta loppuun. Kilpailun nopeimman kierroksen ajoi David Coulthard ajalla 1,20.699.


title: Turun Pyrkivä

text: Turun Pyrkivä (aiemmin Maarian Pyrkivä) on vuonna 1906 perustettu turkulainen urheiluseura. Sen lajeja ovat nykyisin jalkapallo, kaukalopallo, koripallo, telinevoimistelu, sulkapallo, pöytätennis, yleisurheilu ja joukkuevoimistelu. Seuran perustivat alun perin telinevoimistelijat.


title: Turun Pyrkivä

text: Turun Pyrkivän telinevoimistelijat ovat sittemmin menestyneet sekä valtakunnallisella että kansainvälisellä tasolla varsin hyvin. Kaino Lempinen kuului Suomen joukkueeseen, joka voitti Helsingin olympialaisten joukkuekilpailussa olympiapronssia. Lähihistorian menestynein Pyrkivää edustanut telinevoimistelija on Annukka Almenoksa, joka voitti urallaan 18 Suomen mestaruutta vuosina 1998–2004. Hän on edelleen ainut suomalaisnainen, joka on saavuttanut arvokisoissa finaalipaikan (EM-kisat 2002).


title: Turun Pyrkivä

text: Joukkuevoimistelun puolella viime vuosina Turun Pyrkivä on menestynyt kansainvälisesti hyvin. Sanix-joukkue on ollut lajin MM-kilpailuissa vuosina 2012 ja 2013. Nuoremmat joukkueet ovat pärjänneet hyvin kotimaassa sekä kansainvälisissä kilpailuissa. Lisäksi Turun Pyrkivän Sudenkorennot -joukkue edusti vuonna 2005 Suomea IFAGG:n historian ensimmäisissä nuorten MM-kilpailuissa (juniorisarja) Tshekeissä.


title: Turun Pyrkivä

text: Kaukalopallossa Pyrkivä pelasi kauden 2007–2008 loppuun asti pääsarjatasolla Kaukalopalloliigassa. Seuralla on ollut aikoinaan toimintaa myös jääkiekossa ja jääpallossa, josta sillä on myös 11 TUL:n mestaruutta. SM-sarjassa joukkue pelasi kaudella 1945. Vuosina 1948–1952 se pelasi SM-otteluissa Palloliiton mestaria vastaan mutta hävisi kuitenkin jokaisella kerralla.


title: Turun Pyrkivä

text: Pyrkivä on pelannut jalkapallon mestaruussarjassa kahteen otteeseen: viisi kautta vuosina 1952–1956 sekä kaudet 1978 ja 1979. Seura voitti jalkapallon Suomen mestaruuden vuonna 1954 ja SM-pronssia vuonna 1952. Pyrkivä on lisäksi pelannut 17 kautta jalkapallon I divisioonassa.


title: Turun Pyrkivä

text: Turun Pyrkivän naisten joukkue on esiintynyt pääsarjatasolla vuosina 1979–1984 sekä 1986–2000. Seura saavutti yhteensä kuusi naisten SM-mitalia sekä Suomen Cupin voiton 1994. Suomen Cupin ja SM-hopean voittanutta vuoden 1994 joukkuetta valmensi turkulainen Harri Ekroos. Joukkueen nuori tähti oli myöhemmin Suomen maajoukkuetta menestyksekkäästi johtanut Anna-Kaisa Rantanen.


title: Turun Pyrkivä

text: Syksyllä 1956 Turun Pyrkivä järjesti Turun konserttitalossa Suomen ensimmäisenä rock and roll -konserttina mainostetun nuorisotapahtuman. Esiintyjät kuten Erik Lindströmin yhtye ja Gusse Rössi soittivat kuitenkin lähinnä itselleen tutumpaa jazzia, ja musiikki peittyi yleisön vihellykseen.


title: Ristinkallio

text: Ristinkallio on Kotkan kaupunginosa kaupungin itäosassa valtatien 7 pohjoispuolella. Rakennuskanta on suurimmaksi osaksi omakotitaloja, mutta kaupunginosassa on myös joitakin rivitaloalueita sekä Pahkakadun ja Kääpäkadun alueella kahdeksan elementtikerrostalon ryhmä. Kaupunginosan itäosissa on Keltakallion pienteollisuusalue. Myös Ristinkallion pohjoisosia on kaavoitettu pienteollisuusalueeksi. Kaupunginosan alueella sijaitsevat Otsolan koulu (luokat 1–5) ja Kotkan kaupunginkirjaston Otsolan toimipiste.


title: Ristinkallio

text: Ristinkallio kuului Kymin kuntaan vuoteen 1950 saakka ja Karhulan kauppalaan vuosina 1951–1976, jolloin alue on pääosin rakennettu. Nykyisen Ristinkallion eteläosat valtatie 7 pohjoispuolella kuuluivat Karhulan kauppalan aikana Otsolan kauppalanosaan. Ristinkalliolla tarkoitettiin alun perin pohjoisempana sijaitsevaa Vanhan Viipurintien varren asutusta, joka oli vielä 1950-luvun alussa vähäistä.


title: Ristinkallio

text: Vanha Viipurintie eli Kuninkaantie kulkee kaupunginosan pohjoisosien läpi. Matkailussa Kuninkaantieksi on merkitty kaupunginosan eteläosien läpi kulkeva seututie 170, joka on rakennettu 1900-luvun lopulla moottoritien rinnakkaistieksi.


title: Kotkan Jäntevä

text: Kotkan Jäntevä on vuonna 1940 perustettu kotkalainen urheiluseura.


title: Kotkan Jäntevä

text: Seura tunnetaan jalkapallotoiminnastaan ja pelasi Suomen korkeimmalla sarjatasolla SM-sarjassa vuosina 1952–1954. Kaudella 1952 sijoitus oli neljäs ja kaudella 1953 seura saavutti SM-hopeaa. Hopeakaudella mestaruus ratkaistiin uusintaottelulla, jossa Vasa IFK oli parempi maalein 3–1. Kaudella 1954 joukkue sijoittui kymmenjoukkueisen SM-sarjan yhdeksänneksi ja putosi. Palloliitto valitsi Jäntevää edustaneen Pekka Kupiaisen vuoden jalkapalloilijaksi vuonna 1954. Jäntevä on pelannut myös 16 kautta toiseksi korkeimmalla sarjatasolla, ja 1980-luvun alussa se pelasi vielä kolmanneksi korkeimmalla sarjatasolla.


title: Kotkan Jäntevä

text: Kaudella 2010 Jäntevä pelasi jalkapalloa Kaakkois-Suomen piirin Kolmosessa ja Vitosessa. Se sai paikan Kolmosesta Kotkan Työväen Palloilijoiden kakkosjoukkueen siirryttyä seuran alaisuuteen. KTP/2 nousi sarjaan täydennysmenettelyn kautta Voikkaan Potkupallokerhon luovuttua paikastaan, mutta ei voinut osallistua omalla nimellään, sillä sarjassa pelaa myös KTP:n edustusjoukkue. Jäntevän ikämiehet voittivat kaakkoissuomen piirinmestaruuden 2012.


title: Kotkan Jäntevä

text: Jäntevällä on ollut myös jääkiekkotoimintaa. Se on voittanut jääkiekon kolmanneksi korkeimman sarjatason mestaruuden vuonna 1953.


title: Kelontekemä

text: Kelontekemä on kylä Kittilässä. Se sijaitsee Kelontekemäjärven kaakkoisen pohjukan rantamilla ja säästyi Lapin sodan tuhoilta, koska se sijaitsi tiettömän taipaleen takana. Jeesiöjokeen laskeva Kelontekemäjärvi sijaitsee noin seitsemän kilometriä Tepsan kylästä etelään Kittilä–Sodankylä-maantien eteläpuolella Kittilän kunnassa.


title: Kelontekemä

text: Kelontekemäjärvessä sijaitsee myös Karipahta, joka on ollut Kittilän ja Sodankylän lapinkylien rajana. Sitä kutsutaan vieläkin Rajakiveksi.


title: Belgian Grand Prix 1999

text: Belgian Grand Prix 1999 oli Formula 1 -sarjan osakilpailu, joka ajettiin Spa-Francorchamps'n radalla 29. elokuuta 1999. Kilpailun voitti David Coulthard. Toiseksi tullut Mika Häkkinen varmisti McLarenille kaksoisvoiton. Häkkinen ajoi kilpailun nopeimman kierroksen ajalla 1,53.955.


title: Italian Grand Prix 1999

text: Italian Grand Prix 1999 oli Formula 1 -sarjan osakilpailu, joka ajettiin Monzassa 12. syyskuuta 1999. Kilpailun voitti Jordan-tallin Heinz-Harald Frentzen. Voitto oli tallin ainoa, joka saavutettiin kuivalla kelillä.


title: Italian Grand Prix 1999

text: Mika Häkkinen johti kilpailua melko turvallisella erolla muihin, mutta pyörähti radan ensimmäisessä shikaanissa ja keskeytti ja purskahti itkuun läheisessä metsässä. MM-pisteissä Eddie Irvine nousi kilpailun jälkeen Häkkisen kanssa tasoihin. Suomalaisten huomion keräsi myös kolmanneksi ajanut Mika Salo. Nopeimman kierroksen kilpailussa ajoi Ralf Schumacher ajalla 1,25.579.


title: Toyota Corona

text: Toyota Corona on japanilainen vuosina 1957–2001 valmistettu automalli. Se oli Toyotan ensimmäinen suurmenestys vientimarkkinoilla niin Euroopassa kuin Amerikassakin. Samalla se toimi japanilaisen teknisen laadun käyntikorttina muillekin merkeille. Nimeä Corona käytettiin eri maissa eri malleista, ja monet Aasiassa nimellä Corona-myytävät mallit tulivat Euroopassa myyntiin nimellä Carina. Sen lisäksi samantapaiset nimet Corona ja Corolla sekoitettiin usein keskenään. Ja kaiken päälle oli myös malli Crown, joka tarkoittaa kruunua kuten Coronakin.


title: The Reincarnation of Benjamin Breeg

text: The Reincarnation of Benjamin Breeg on Iron Maidenin vuonna 2006 julkaistun albumin "A Matter of Life and Death" raita numero 7 ja ensimmäinen albumilta irrotettu single. Kappale julkaistiin Suomessa 16. elokuuta ja se meni viikolla 34 Suomen virallisella singlelistalla heti sijalle 1. Single meni myös ainakin Ruotsissa ja Espanjassa suoraan listakärkeen.


title: The Reincarnation of Benjamin Breeg

text: The Reincarnation of Benjamin Breeg on kitaristi Dave Murrayn säveltämä ja Steve Harrisin sanoittama, 7:22 pitkä ja sellaisenaan poikkeuksellisen pitkä single-julkaisuksi. Yhtyeen basisti ja keulahahmo Steve Harris selostaa tätä päätöstä yhtyeen kotisivuilla näin: "Levy on monella tapaa erittäin tiivistunnelmainen, joten halusimme ensimmäisen singlen kuvastavan sitä parhaalla mahdollisella tavalla sen sijaan, että olisimme tyytyneet julkaisemaan jonkun lyhyemmän raidan vain tyydyttääksemme single-listojen toiveet. Benjamin Breeg on mainio esimerkki tämän levyn tunnelmista todella raskaine riffeineen ja synkkine, tunnelmallisine ja voimakkaine sanoituksineen, jotka saavat sen edustamaan sitä, mitä levy meille merkitsee. Niinpä se oli meille luonnollinen valinta."


title: The Reincarnation of Benjamin Breeg

text: Singlestä julkaistiin kaksi eri versiota, jotka koostumuksensa puolesta eivät sovellu Britannian single-listalle. Iron Maidenin manageri Rod Smallwood kommentoi asiaa seuraavasti: "Listalla on erinäisiä sääntöjä, jotka säätelevät kappaleiden lukumäärää, enimmäispituutta, hintarakennetta ja kaikkea muuta mahdollista. Uutena Maiden-singlenä me yksinkertaisesti julkaisemme kahden kappaleen CD:n, The Reincarnation of Benjamin Breeg ja Hallowed Be Thy Name (Legends Sessions -versio) ja jos se on liian pitkä tullakseen hyväksytyksi listoille, niin sittenhän on. Meille ei ole ongelma, jos meitä ei hyväksytä listoille."


title: The Reincarnation of Benjamin Breeg

text: Levy-yhtiö EMI julkaisi lisäksi erityisen 10-tuumaisen vinyylin. Sen mukana tulee keräilykuva 'Crossed Guns' -logo, joka on sama, kuin A Matter of Life and Death -levyn kansikuvassa näkyvän panssarivaunun katolla hulmuavassa lipussa. Kummankin painoksen B-puolena olevat kappaleet ovat peräisin vuoden 2005 "Radio 1 legends" -nauhoituksista, jotka tehtiin varta vasten Zane Lowen show'ta varten.


title: OAK

text: OAK (, , UAC) on venäläisen ilmailuteollisuuden valtiollinen suuryhtiö. Yhtiön kotipaikka on Moskova ja sen osake noteerataan Moskovan pörssissä. OAK:n tytäryrityksiä ovat maan tärkeimmät sotilas- ja siviili-ilmailualan yritykset kuten MiG, Suhoi, Irkut (Jakovlev ja Berijev), Iljušin ja Tupolev.


title: OAK

text: Venäläisistä sotateollisuusyrityksistä OAK on toiseksi suurin (2012) ohjusvalmistaja Almaz-Antein jälkeen. Joissain yhteenvedossa OAK:n tytäryrityksiä tarkastellaan erikseen, jolloin lentokonevalmistaja Suhoi nousee neljän suurimman venäläisen sotateollisuusyrityksen joukkoon.


title: OAK

text: Presidentti Putin allekirjoitti 21. helmikuuta 2006 asetuksen yhtiön muodostamisesta. Yrityksen arvo tuolloin oli 96 miljardia ruplaa (3,6 miljardia dollaria) ja liikevaihto 8,2–8,5 miljardia dollaria.


title: OAK

text: Yhtiö rekisteröitiin marraskuun 2006 lopussa ja omistusten siirto oli valmis huhtikuussa 2007. Valtio pitää siitä hallussaan kuitenkin vähintään 75 % eikä ulkomaisilla sijoittajilla ole pääsyä puolustusmateriaalisektorille. Vuonna 2009 valtion omistus oli yli 91 %.


title: OAK

text: Venäjän puolustusministeri Sergei Ivanov nimitettiin yhtiön johtokunnan puheenjohtajaksi ja entinen MiG-yhtiön johtaja ja Irkutin osaomistaja Aleksei Fjodorov sen toimitusjohtajaksi.


title: Euroopan Grand Prix 1999

text: Euroopan Grand Prix 1999 oli Formula 1 -sarjan osakilpailu, joka ajettiin Nürburgringin radalla Saksassa 26. syyskuuta 1999. Kilpailu oli eräs kauden mielenkiintoisimmista, sillä sade sekoitti koko kilpailun, ja kaudella vain kerran pisteille ajanut Stewart-tallin Johnny Herbert voitti. Voitto oli Stewart-tallin ensimmäinen ja samalla ainoa. Voitto jäi myös Herbertin viimeiseksi. Prost Grand Prix saavutti viimeisen palkintosijan.


title: Euroopan Grand Prix 1999

text: Kilpailu alkoi erikoisella tavalla kun valot jäivät päälle, joka johti uusintalähtöön.


title: Euroopan Grand Prix 1999

text: Kun kisa pääsi lopulta alkuun, ei aikaakaan kun turva-auto tuli radalle, kun heti ensimmäisessä mutkassa Wurz törmäsi sähköongelmien hidastamaan Hilliin ja siitä Wurz törmäsi Diniziin joka lensi volteilla. Tapahtuneen seurauksena Hill, Wurz ja Diniz joutuivat keskeyttämään.


title: Euroopan Grand Prix 1999

text: Kierroksella 11 sekä Zanardi että Takagi ohittivat Ricardo Zontan, jonka seurauksena Zanardi & Takagi törmäsivät ja pyörähtivät. Takagi pystyi jatkamaan, mutta Zanardi joutui keskeyttämään.


title: Euroopan Grand Prix 1999

text: Kuitenkin dramatiikka alkoi tästä: 20 kierroksen paikkeilla radalla alkoi sataa vettä jonka takia McLaren kutsui Häkkisen varikolle vaihtamaan sadekelin renkaat. Sade kuitenkin loppui miltei heti joten Häkkisen sadekelin kumit eivät toimineet koska rata ei ehtinyt tarpeeksi märäksi. Häkkinen tuli varikolle vaihtaakseen kuivan kelin renkaat ja jäi kärjelle melkein kierroksen tippuen sijalle 16. Yllätykset eivät loppuneet tähän sillä sekä Eddie Irvine että Mika Salo menettivät hetkeä myöhemmin varikolla rengassähläyksen takia noin puoli minuuttia ylimääräistä aikaa ja molemmat putosivat pisteiltä. Kierroksella 32 sekä Frentzen että Coulthard tulivat ensimmäistä kertaa varikolle, mutta heti varikolta radalle palattuaan Frentzen joutui keskeyttämään sähköongelmien takia. Kierroksella 36 Alesi joutui keskeyttämään myös. Coulthard johti nyt kisaa ja näytti menevän helppoon voittoon mutta luonnonvoimat puuttuivat toistamiseen peliin. Sade alkoi piiskata radalla jo toistamiseen lyhyen ajan sisään. Coulthard pelasi kuitenkin uhkapeliä ja jäi radalle. Se ei kannattanut vaan hän lipsautti itsensä rengasvalliin.


title: Euroopan Grand Prix 1999

text: Coulthardin ulosajon seurauksena Schumacher nousi kärkeen. Toiseksi oli noussut Benettonin Giancarlo Fisichella. Kolmanneksi oli noussut Stewart-tallin Rubens Barrichello.


title: Euroopan Grand Prix 1999

text: Kierroksella 43 Takagi joutui keskeyttämään ulosajon seurauksena. Kaksi kierrosta myöhemmin Mika Salokin joutui keskeyttämään. Suomalaisen keskeytyssyyksi tuli jarrut.


title: Euroopan Grand Prix 1999

text: Dramatiikkaa jatkui kuitenkin kierroksella 49, kun Fisichella ajoi ulos ja keskeytti. Heti seuraavalla kierroksella myös Schumacherkin ajoi ulos rengasrikon takia, mutta pystyi pääsemään varikolle ja sieltä jatkamaan. Tämän takia Top 6 näytti tältä: Johnny Herbert johti, Jarno Trulli nousi toiseksi, Rubens Barrichello nousi kolmanneksi, Luca Badoer neljänneksi, viidenneksi tippui Ralf Schumacher ja kuudentena oli BAR-tallin Jacques Villeneuve.


title: Euroopan Grand Prix 1999

text: Kuitenkin kierroksella 54 Badoer joutui keskeyttämään vaihdelaatikon takia, joka johti siihen että hän ei pääsisi pisteille. Tämän jälkeen Badoer nähtiin kyynelehtimässä hyytyneellä autollaan. Kierrosta aikaisemmin myös toinen Arrows-tallin kuljettaja Pedro de la Rosa joutui keskeyttämään samaan syyhyn. Minardin peli ei ollut kuitenkaan menetetty sillä toinen Minardi kuljettaja Marc Gene nousi kuudenneksi ja vielä viidenneksi kun Villeneuve joutui keskeyttämään kytkimen takia. Kuitenkin Häkkinen onnistui ohittamaan Genen mutta Irvine ei joten nämä sijoitukset säilyivät loppuun asti eli Herbert voitti, Trulli oli toinen, Barrichello kolmas, Ralf Schumacher neljäs, Häkkinen viides, Gene kuudes, joka myös rikkoi Minardin pisteettömän putken, joka oli jo 4 vuoden mittainen, Irvine jäi seitsemänneksi, kahdeksas oli toinen BAR-kuljettaja Ricardo Zonta ja yhdeksänneksi jäi Olivier Panis. Villeneuve sai lopputuloksen koska hän ajoi yli 90% kisasta.


title: Euroopan Grand Prix 1999

text: Kilpailun nopeimman kierroksen ajoi Mika Häkkinen ajalla 1,21.282.


title: Toyota Crown

text: Toyota Crown on Toyotan henkilöautomalli. Ensimmäinen varsinainen Crown julkistettiin 1958. Seuraavaksi esitetyt vuosiluvut ovat autojen ensiesittely- ja tuotantovuosia, eivätkä vastaa Suomeen tuotuja malleja suoraan, koska Suomessa rekisteriotteessa on merkitty rekisteröintipäivämäärä, joka Crownien osalta on melkeinpä aina vuoden tai kaksi myöhemmin kuin mitä ulkomaisilla Crown-aiheisilla julkaisuilla annetaan ymmärtää. Eli vuonna 1971 esitelty 60-sarja on pääasiassa Suomessa 1973 ensirekisteröityjä.


title: Toyota Crown

text: Toyota Crown oli ensimmäinen malli Korpivaara Oy:n aloittaessa Toyotan maahantuonnin vuonna 1964 ja se oli aikanaan suosittu taksikäytössä. 1970-luvulla maahantuoja asensi moneen maahantuotuun Crowniin Peugeotin dieselmoottorin, kunnes saataville tuli Toyotan oma dieselmoottori.


title: Toyota Crown

text: Ensimmäinen Crown-mallisarja esiteltiin vuonna 1958, ja se oli jatkoa 1955 esitellylle RS10-mallille, joka ei siis varsinaisesti ollut Crown, vaan vain pelkkä RS10. Tätä RS20-mallia valmistettiin vain kaksi vuotta, jonka jälkeen siitä tuli vuonna 1960 RS30. RS22L on ensimmäinen Eurooppaan tuotu Toyota, ja se tuotiin Suomeen Moskovan Teollisuusnäyttelystä vuonna 1959 Japanin Suomen suurlähetystöön. Kyseinen auto on edelleen Suomessa.


title: Toyota Crown

text: Moottorivaihtoehtoja oli kaksi; R eli 1,5-litrainen 4-sylinterinen rivimoottori, ja 3R eli 1,9-litrainen 4-sylinterinen rivimoottori.


title: Toyota Crown

text: Korimalleja oli neljä; Sedan (standard = RS20 / RS30, deluxe = RS21 / RS31, deluxe LHD = RS22 / RS32), Wagon (RS26 / RS36), Pickup (RS26 / RS36) Double Pickup (RS26)


title: Toyota Crown

text: Toinen mallisarja esiteltiin vuonna 1962. Viiden vuoden aikana se koki neljä kasvojenkohotusta. Näkyvin niistä tapahtui 1965, kun takavalot vaihtuivat pyöreistä suorakaiteiksi ja konehuoneen/keulapeltien pituus kasvoi kymmenisen senttiä tarjolle tulleiden kuusisylinteristen moottorien tilavaatimuksen takia.


title: Toyota Crown

text: Moottorivaihtoehtoja oli neljä; 3R-B eli 1,9-litrainen 4-sylinterinen rivimoottori, 3R eli 1,9-litrainen 4-sylinterinen rivimoottori, M eli 2-litrainen 6-sylinterinen rivimoottori, ja 2M eli 2,3-litrainen 6-sylinterin rivimoottori. Lisäksi Japanin omille markkinoille viranomaiskäyttöön oli saatavilla erikoisvarusteltuja poliisi- ja ambulanssiversioita, joissa koneena F-sarjan kuutonen tilavuudeltaan 3.9l, teholtaan 130hv.


title: Toyota Crown

text: Korimalleja oli kolme; Sedan (RS40, RS41, MS41 MS45), Wagon (RS46G, RS46V, MS46G, MS46V, MS47G, MS47V), ja Pickup (RS46, MS46, MS47)


title: Toyota Crown

text: Vuonna 1964 Toyota esitteli ulkoisesti S4-mallia muistuttavan, mutta mitoiltaan suuremman Crown Eight (VG10), jossa oli 2,6-litran V8-moottori. Vuonna 1967 VG10-mallille tullut seuraaja VG20 olikin sitten jo nimeltään Toyota Century. VG10-mallia ei kuitenkaan myyty muualla kuin Japanissa. Tiettävästi VG10:ssä oli sama runko kuin perusmallissa mutta kori ~15cm leveämpi.


title: Toyota Crown

text: Kolmas mallisarja esiteltiin vuonna 1967 ja kaksi vuotta sen jälkeen eli 1969 se sai huomattavan kasvojenkohotuksen keulan ja perän osalta.


title: Toyota Crown

text:
Moottorivaihtoehtoja oli alkuun kaksi; 5R eli 2-litrainen 4-sylinterinen rivimoottori ja 2M eli 2,3-litrainen 6-sylinterin rivimoottori. Viimeisimpiin valmistettuihin Super Deluxe-malleihin oli tiettävästi saatavilla myös 4M-moottori eli 2.6-litrainen kuusisylinterinen.
Lisäksi Japanin viranomaiskäyttöön oli tarjolla FS-sarjaa, jossa moottorina 130hv 3.9 litrainen F-kuutonen.


title: Toyota Crown

text: Korimalleja oli viisi; Sedan (RS50, MS55), Hardtop (MS51), Wagon (MS53, RS56, MS57), Pickup (RS56, MS57) ja Double Pickup (MS57P) jota ei tuotu Eurooppaan.


title: Toyota Crown

text: Tämä mallisarja esiteltiin vuonna 1971 ja kaksi vuotta sen jälkeen vuonna 1973 se sai kasvojenkohotuksen, jossa muuttuivat maski ja takavalot.


title: Toyota Crown

text: Moottorivaihtoehtoja oli 4; 5R eli 2-litrainen 4-sylinterinen rivimoottori, 2M eli 2,3-litrainen 6-sylinterinen rivimoottori, 4M eli 2,6-litrainen 6-sylinterinen rivimoottori, ja XDP eli 2,1-litrainen diesel-moottori, joka oli saatavilla ainakin Suomessa.


title: Toyota Crown

text: Korimalleja oli kolme; Sedan (RS60, MS64, MS65), Hardtop (MS75), ja Wagon (MS63, MS67, MS68)


title: Toyota Crown

text: Tämä mallisarja esiteltiin vuonna 1974. Malli koki kaksi muodonmuutosta, jotka koskivat pääasiassa maskia ja valoja. Ensimmäisen 1976, ja toisen 1978.


title: Toyota Crown

text: Moottorivaihtoehtoja oli 3; 5R eli 2-litrainen 4-sylinterinen rivimoottori, 4M eli 2,6-litrainen 6-sylinterinen rivimoottori, ja XDP eli 2,1-litrainen diesel-moottori, joka oli saatavilla ainakin Suomessa.


title: Toyota Crown

text: Korimalleja oli neljä; Sedan (RS80, MS85), 2-door Hardtop ja 4-door Hardtop (MS95), Wagon (MS83, MS88)


title: Toyota Crown

text: Kuudes mallisarja esiteltiin vuonna 1979. Kaksi vuotta sen jälkeen tapahtui muodonmuutos valojen ja maskin osalta.


title: Toyota Crown

text: Moottorivaihtoehtoja oli kuusi; 5R eli 2-litrainen 4-sylinterinen rivimoottori, L eli 2,2-litrainen diesel-moottori, 4M eli 2,6-litrainen 6-sylinterinen rivimoottori, 5M eli 2,8-litrainen 6-sylinterinen rivimoottori, ja 5M-E eli 2,8-litrainen 6-sylinterinen rivimoottori.


title: Toyota Crown

text: Korimalleja oli 3; Sedan (RS110, LS110, MS111, MS112), Wagon (RS110G, LS110G, MS111G, MS112G), ja Hardtop (MS112) jota ei tuotu Eurooppaan.


title: Toyota Crown

text: Suomeen tuotiin vain L-koneista farmaria ja 5M-koneista sedania.


Toyota Crown


title: Toyota Crown

text: 14. sukupolven Crown esiteltiin joulukuussa 2012. Autoa valmistettiin Japanin Toyotassa ja Kiinan Tianjin. Sen valmistus lopetettiin 2018.


title: Toyota Crown

text: 15. sukupolven Crown esiteltiin konseptiautona Tokion autonäyttelyssä 2017, ja se tuli myyntiin vuonna 2018.


title: Sähköpiano

text: Sähköpiano on sähkömekaaninen kosketinsoitin, joka oli suosionsa huipulla 1960- ja 1970-lukujen jazz- ja rockmusiikissa sekä niitä yhdistävässä fuusiojazzissa.


title: Sähköpiano

text: Varhaisimmat sähköpianot kehitettiin 1920-luvun lopussa. Aikansa tunnetuimpia pioneereja oli Bechsteinin pianotehdas, jonka ensimmäinen sähköpianomalli ilmestyi vuonna 1929. Sähköpianot eivät enää ole yleisiä, mutta Rhodes Music Corporation ja Vintage Vibe ovat taas alkaneet valmistaa niitä.


title: Sähköpiano

text: Useat sähköpianomallit tehtiin akustisen pianon helposti siirreltäväksi korvikkeeksi lavakäyttöön. Koska yhteen sähköpianoon voitiin yhdistää useampia kuulokkeita, se sopi hyvin myös tietynlaiseen opetuskäyttöön. Sähköpiano muuttui aikojen saatossa akustisen pianon korvaajasta omaksi soittimekseen. Tunnetuimpia sähköpianovalmistajia olivat amerikkalaiset Rhodes sekä Wurlitzer. Myös saksalainen Hohner valmisti Pianet-sähköpianoa. Hohner Clavinet puolestaan oli sähköistetty versio cembalosta.


title: Sähköpiano

text: Sähköpianoa käytettiin laajalti erilaisissa populaarimusiikin tyyleissä. Monet jazz-muusikot hyödynsivät soitinta niin ikään laajasti. Clavinet-malleja käytettiin taas usein komppikitaralle ja bassolle tyypillisissä tehtävissä perkussiivisten riffien luomiseen erityisesti yhdysvaltalaisessa rhythm and blues -musiikissa. Sähköpianojen sointi vaihteli aikojen saatossa. 1950-luvun useimmat mallit käyttivät kirkkaampaa, helmeilevää sointiväriä kun taas pehmeämpi vibrafonia muistuttava ääni tuli vallitsevaksi 1960- ja 1970-luvuilla. Klavinetista tuli yksi 1970-luvun funk- ja siitä kehittyneen discomusiikin tunnusomaisimpia soittimia.


title: Sähköpiano

text: Sähköpiano ei ole syntetisaattorin tapaan elektroninen, vaan sen teknologia on sähkömekaaninen, jossa mekaanisesti luotu sointi muutetaan sähköiseksi kelan (mikrofonin) avulla ja siiretään eteenpäin vahvistettavaksi.